2020 йилда Ўзбекистонда 62 мингдан зиёд жиноятлар қайд этилган - Халқ сўзи\n2020 йилда Ўзбекистонда 62 мингдан зиёд жиноятлар қайд этилган\n16:29 04 Март 2021 Жамият\nБу ҳақда бугун Олий Мажлис Сенати Мудофаа ва хавфсизликмасалалари қўмитаси мажлисида айтиб ўтилди. Унда Сенат аъзолари, тегишли вазирлик ва идоралар мутасаддилари, Ёшлар парламенти аъзолари ҳамда оммавий ахборот воситалари вакиллари иштирок этди.\nМажлисда парламент юқори палатасининг ўн учинчи ялпи мажлисида кўриб чиқилиши назарда тутилган масалалар, хусусан, Ўзбекистон Республикаси ички ишлар вазирининг ҳуқуқбузарликларнинг олдини олиш ва уларнинг профилактикаси ҳолати тўғрисидаги 2020 йил якуни бўйича ахбороти, Мудофаа ва хавфсизлик масалалари қўмитаси томонидан 2021 йил 3 февраль куни Ўзбекистон Республикаси Ички ишлар вазирлигига республикамизнинг барча ҳудудларида, хусусан, пойтахт Тошкент шаҳридаги автомобиль йўлларида ва чорраҳаларида тиланчилик қилувчи шахслар сони кўпайиб кетишининг олдини олиш бўйича зарур чора-тадбирлар кўрилишини сўраб юборилган мурожаати ва бошқа масалалар дастлабки тарзда муҳокама қилинди.\nТаъкидланганидек, Ички ишлар вазирлиги томонидан амалга оширилган тизимли ишлар натижасида умумий жиноятларнинг 92,6 фоизи фош этилган, шунингдек, тергов органлари қидирувида бўлган 2446 нафар шахслар ушланган ва 436 нафар бедарак йўқолганлар топилган.\nИчки ишлар органлари ташаббуси билан 20 994 та жиноятлар аниқланган.\nШу билан бирга, ўтказилган ўрганишлар ички ишлар органлари фаолиятида муайян камчиликлар, ечимини кутаётган муаммолар ва тўлиқ фойдаланилмаган имкониятлар мавжудлигини кўрсатмоқда.\nХусусан, ўтган 2020 йилда республика миқёсида 62 081 та жиноятлар қайд этилган бўлиб, 100 минг аҳолига нисбатан ўртача 182,4 тадан тўғри келган.\nОғир турмуш шароитида яшаётган аёлларнинг муаммолари тўлиқ ҳал этилмасдан келинаётганлиги оқибатида 2020 йилда 5 774 нафар хотин-қизлар томонидан 5 520 та жиноят содир этилган. Жумладан, оила-турмуш доирасида тазйиққа учраган хотин-қизларнинг 14 774 нафарига «ҳимоя ордери» берилган бўлса, шундан 317 та ҳолатда маъмурий ва жиноий жавобгарликка тортилган.\nЁшлар билан ишлашда ҳануз кўплаб муаммолар сақланиб қолаётганлиги, уларни бартараф этишга етарли даражада эътибор қаратилмаганлиги оқибатида 2020 йилда республикада қайд этилган ҳар тўртинчи жиноят (14 378 та ёки 23,2%) ёшлар томонидан содир этилган бўлса, шундан 4052 таси иш билан банд бўлмаган ёшлар томонидан содир тилган.\nБундан ташқари, 9 мингдан ортиқ ишсизлар томонидан жиноятлар содир этилганлиги жойларда аҳолини иш билан таъминлаш масалалари самарали ҳал этилмаётганини кўрсатади.\nШунингдек, мажлисда Қўмита томонидан 2021 йил 3 февраль куни Ўзбекистон Республикаси Ички ишлар вазирлигига республикамизнинг барча ҳудудларида, хусусан, Тошкент шаҳрида тиланчилик қилувчи шахслар сони кўпайиб кетишини олдини олиш бўйича зарур чора-тадбирлар кўрилишини сўраб юборилган мурожаатига жавоби ҳам кўрилди.\nҚайд этиш лозимки, сўнгги пайтларда аҳоли ҳаракати гавжум бўлган кўчалар, хиёбонлар, бозорлар ва уларга туташ ҳудудлардаги автотранспорт воситаларини вақтинча сақлаш жойлари ҳамда чорраҳаларда тиланчилик қилиб келаётган шахслар кўплаб учрамоқда. Бу эса, ўз навбатида, тиланчи шахслар томонидан фуқароларнинг юришига қўймай, автомобиль йўлларида эса транспорт воситалари ҳаракатланишига хавф туғдириб қатъий туриб садақа сўраши кишининг таъбини хира қилиши табиий. Бундай нохуш ҳолатлар аҳоли кайфиятига салбий таъсир этиб, уларнинг ҳақли эътирозларига сабаб бўлмоқда.\nБироқ мамлакатимиз қонунчилигида айнан тиланчилик қилганлик учун маъмурий ва жиноий жавобгарлик масаласи белгиланган бўлсада, ушбу норманинг ҳаётда қатъий ишламаётгани бундай шахсларнинг кундан кун кўпайиб боришига замин бўлмоқда.\nИчки ишлар вазирлигининг Қўмита хатига берган жавобига кўра, Патруль-пост, Йўл патруль хизмати ҳамда ҳуқуқбузарликлар профилактикаси ходимлари томонидан кўчалар, хиёбонлар, бозорлар ва уларга туташ ҳудудлардаги автотранспорт воситаларини вақтинча сақлаш жойлари ҳамда автомобиль йўлларида ҳудудий ички ишлар органлари томонидан тегишли топшириқлар асосида чора-тадбирлар амалга оширилмоқда. Натижада январь ва февраль ойининг 20 кунлик даврида тиланчилик билан шуғулланиб юрган 131 нафар шахсларга нисбатан маъмурий баённома расмийлаштирилиб, уларга нисбатан 8 млн. сўмга яқин жарима жазоси белгиланган ҳамда 1 нафар ҳуқуқбузарга нисбатан маъмурий қамоқ жазоси тайинланган.\nБундан ташқари, мажлисда Олий Мажлис Сенати Мудофаа ва хавфсизлик масалалари қўмитаси ҳузурида экспертлар гуруҳи янги таркибининг устувор вазифалари белгилаб олинди.\nХусусан, ўз соҳа йўналишларида учраётган муаммоларни бартараф этиш, қонун ҳужжатларини такомиллаштириш, парламент сўровига лойиқ муаммоли масалалар юзасидан ўз таклифларини тақдим этиб боришда фаол иштирок этишга чақирилди.\nМажлисда мавжуд муаммоли масалаларни ҳал этиш бўйича чора-тадбирлар кўриш зарурлиги таъкидланди. Шунингдек, бу борада амалга оширилиши муҳим бўлган ишлар юзасидан таклиф ва тавсиялар билдирилди.


Улуғбек Рашидов жаҳон чемпионатида шоҳсупага кўтарилди\n11 апрель, 2018, 11:26 694\nТуниснинг Ҳаммамет шаҳрида давом этаётган ўсмирлар ўртасидаги жаҳон чемпионатининг иккинчи кунида Улуғбек Рашитов бронза медалн қўлга киритди.\nЧемпионатнинг иккинчи кунида ўғил болалар -51 ва -55 кг вазн тоифаларида баҳслашган бўлса, қизлар -46 ва 49 кг вазнда ғолиблар номи аниқланди.\n-51 кг да юртимиз шарафини ҳимоя қилган Улуғбек Рашидов ярим финалгача бир-биридан қизиқарли жангларни ўтказиб, рақибларини йирик ҳисобда енгишнинг уддасидан чиқди.\nУ бразилиялик Габриэл Альвес (25:5), малайзиялик Имон Фирдавс Насриддин (25:7), нимчорак финалда грециялик Дикаиос Мичалакакос (25:13), чорак финалда эса россиялик Анатолий Иаринни (18:8) мағлуб этди ва ярим финал йўлланмасини қўлга киритди.\nФинал учун курашда эронлик Амир Валипурга кичик – 11:17 ҳисобида имкониятни бой берди ва бронза медали билан чегараланди. Эронлик ушбу спортчи финалда озарбайжонлик Хонўғлон Каримовдан устун келиб, олтин медал соҳибига айланди.\nЭслатиб ўтамиз, чемпионатнинг биринчи куни -45 кг вазнли спортчимиз Амирбек Тўраев кумуш медаль совриндори бўлган эди.


Сурияда хорижликлар ўғирланди\n05 декабр 2020, Тошкент вақти: 14:16\nСурияда бир италиялик ва ҳозирча фуқаролиги аниқланмаган яна икки хорижлик ўғирлаб кетилди. Италия Ташқи ишлар вазирлиги Cурияда ўз фуқароси ўғирланганини тасдиқлади, аммо воқеа қайси шаҳарда содир бўлганини очиқлмади.\nЎғирлангани айтилаётган хорижликлар Латакия шаҳридаги Сурия давлат металлургия корхонасида ишлаган.\nANSA агентлиги маълумотида айтилишича, италиялик Тартус шаҳри яқинида ўғирланган. Россиянинг Суриядаги элчихонаси расмийси ахборот агентликларининг ўғирланганлардан икки нафари Россия фуқаролари экани тўғрисида тарқатган маълумоти ўрганилаётганини билдирди.


Ўзбекистонда талончилик! « Ўзбекистон Халқ Ҳаракати\n04 October 2013 - 17:53\nТаҳририятимизга Ўзбекистондаги жирканч ва тубан режимдан шикоят қилаётган мактублар тез-тез келади. Уларда асосан, режимнинг халққа ўтказаётган зулми, уларнинг нохақликлари ва қийноқлари акс этади. Одамлар ҳатто, шикоят қилишга ҳам қўрқиб қолишган. Пахта мавсуми бошлангандан буён зўравонлик авж олган. Ҳар бир уйга кириб одамларни пахта даласига ҳайдашяпти. Бормаганларни эса талашяпти. Тадбиркорлардан эса пул ундиришяпти, у пуллар кимни киссасига тушаётганлиги номаълум. Каримовни ва қизини мақташдан чарчамайдиган тўтиқуш ОАВлари шундай масалаларга келганда, негадир сукут сақлашади.\nҚуйида Ўзбекистондан юборилган мактубни аслича сизга ҳавола этамиз.\n“Махалла раислари ,Солиқ инспекцияси, ИИБ ходимлари ва Хокимиятдаги мутасаддилар тадбиркорларга пахтага чиқишларини қаттиқ талаб қиляпти . Агар пахтага чиқишмаса улар Солиқ бўйича кирдикор топиб катта миқдорда жарима солиши мумкинлиги ёки электр энергия ёки газни ўчириб кетишини айтиб тазйиқ ўтказишмоқда. Ёки яхшиликча 10 кунда 300 000 минг сўм беришимизни талаб қўйяпти. Кўпчилик ошхона ва дўконлар эгалари ўзлари ёпиб қўйишган. Вилоятларда бензин, салярка йўқлиги сабабли 1.5 литр ёқилғи нархи 7-9 минг сўмга қўлда чиқиб кетган. Свет ўчиб кетгани эвазига қишлоқларда холодильниклар ,кондиционерлар, ҳатто ТЕЛЕВИЗОРларини аллақачон сотиб юборишган. Россиядан ҳам қувилиб келаётган халқ қаерга боришини, нима иш қилишини билмай, диктатор И.А. Каримов ва оиласидан норози бўлиб Қўзголон қилишга тайёр бўлиб туришганини айтишяпти. Ушбу ҳолат Республикамизни барча вилоятларида сезиларли, очиқ-ойдин айтилаяпти. Ҳа яна Мед врачларни ва ҳамшираларни оқ халатида ишдан мажбурий пахтага чиқариб кетишмоқда. Кўпчилигини айтишича ётарига иш жойидан туғри олиб кетаётган экан. Улар бориб қарашса ётиш учун ҳеч қандай шароит йўқ , кўрпалар сасиб чириб кетган жойга мана шу ерда ётасанлар деб кўрсатишибди. Норозилик билдирмокчи бўлганларга ишдан бўшаб кетиши тўғрисида уқтирилибди. Но илож ўша жойда ётишибди. Бошқалари айтишича улар қараётган болалар жойда СЭС ходимлари келиб текшириб, врачни айблаб акт тузибди. Актда болалардан Инфекция касали топилган врач жавобгар дейишибди . Лекин исмини ошкор қилгиси келмаган врач шундай дейди: “Болалар кўлмак сув, яъни зебрдан сув ичса мен нима қилай бу тўғрисида катталарга бир неча маротаба ёзма мурожаат қилган экан. Шунга карамай СЭС ходимлари врачни айблаб жарима солибди.\nУшбу маълумот Халқни сўзидан олинган бўлиб, хозирча ўзини ошкор қилмаслигини сўраган Фуқародан олинди”.


27 June, 2022, 06:04\nГўдаклигиданоқ онаси Холамбибидан халқ қўшиқлари, достон, эртакларини эшитиб катта бўлган Усмон Носир теран фикрли, мустаҳкам хотира эгаси бўлиб улғайди. Адабиёт аталмиш гулшанга баланд овоз, соҳир қалам ила кириб келдики, унинг нодир истеъдоди йил сайин эмас, ой сайин, ҳафта сайин нурланиб, кўзга ташланди.\nШоирнинг юраги бамисоли алангаланаётган гулхан эди. Йигирма ёшидаёқ «Сафарбар сатрлар» ҳамда «Қуёш билан суҳбат» номли шеърий тўпламларини эълон қилишга муваффақ шоирнинг яна кетма-кет «Юрак», «Меҳрим» китоблари чоп этилди ва бу китоблари уни шунчалар машҳур қилдики, «Шарқда Пушкин пайдо бўлди», «Ўзбекнинг Лермонтови» каби эътирофлар янг-ради.\nАлександр Сергеевич Пушкиннинг «Боғчасарой фонтани», Михаил Лермонтовнинг «Иблис» поэмаларини ўзбек тилига юксак бадиий дид билан таржима қилди.\nУсмон Носир ҳаётида Пушкиннинг «Боғчасарой фонтани» асари билан боғлиқ воқеа ҳақида кейинчалик атоқли адиб Шуҳрат шундай ёзганди:\n«Мазкур асар таржима қўлёзмаси нашриётга топширилгандан сўнг йўқолиб қолади. Айримлар Усмон Носир жуда хаёлпараст эди, уни трамвай ёки бирор жойда тушириб қолдирган деса, айримлар нашриёт ходимларининг лоқайдлиги сабаб йўқолган, дейишади. Асар топилмагач, шоир нашриётдан битта матн терувчи ходим сўрайди ва бир неча соат давомида у ёқдан-бу ёққа юрган куйи таржиманинг ҳаммасини ёддан айтиб беради...»\nҲа, унда ўта кучли зеҳн бор эди. Хоҳ у кичик шеър бўлсин, хоҳ катта ҳажмли роман, унга маъқул бўлдими, бир ўқишдаёқ ёд оларди. Бу қобилияти туфайли А. И. Безименскийнинг эътиборига тушади.\n1937 йили Москва шаҳрида «Ўзбек адабиёти ва санъати декадаси» бўлиб ўтади. Декадага машҳур рус шоири А. И. Безименский бошчилик қилади. У ўз нутқида Пушкин ҳақида гапира туриб, унинг таржималарига тўхталади. Ва рус адабиёти юлдузининг Гётедан қилган таржимасини мақтаб, уч-тўрт мисра ўқиб беради. Декадада иштирок этаётган Усмон Носир ўрнидан туриб, аввало, ўзининг бетакаллуфлиги ва саҳнада сўзлаяпган шоирнинг нутқини бўлгани учун узр сўраб, Безименский Гётенинг эмас, Шиллернинг сатрларидан ўқиганини айтади. У ўша пайт ҳеч нарсадан қўрқмади, машҳур шоирнинг салобатидан чўчимади. Шунда рус шоири уни ёнига чорлаб, — «Мен хато гапирганимга аминмисиз? Кейин, сиз Шиллернинг мен ўқиган сатрлари билан танишмисиз?» деб мурожаат қилади.\n– Албатта, мен Шиллернинг ушбу асарини ўқиш билан баробар ёдлаганман ҳам, – дейди ва худди саҳнада роль ижро этаётган актёрлардек баланд овоз билан Шиллер шеърларини ўқий бошлайди...\nЎша пайт гулдурос қарсаклар зални уйғотиб юборганди. Безименский эса «ўзбек шеъриятининг ёрқин юлдузи»га ишонч билдириб, қўрқмас шоирни бағрига босиб, табриклайди.\nШоирнинг ижод маҳсули, илҳом сурури айни аланга олаётган кезда унинг оёғига болта урдилар. Файзулла Хўжаевнинг «аксилинқилобий ҳаракати» таъсирида бўлган одамларга очилган қамоқ билан ёш шоирни ҳам «сийладилар». 1937 йил 12 июль куни Ўзбекистон Ёзувчилар уюшмасида «Усмон Носир иши» кўрилди. Бироз аввал шоирнинг 25 йиллик юбилейи ўтказилган ушбу бинода энди унга туҳмат тошлари отиларди.\nАлам қиладиган жиҳатларидан яна бири шуки, судолди «суриштирув»да унинг «Яна шеъримга» номли сонети таҳлил қилиниб,\nБоққа кирсам гуллар шарманда.\nсатрини қоралаб, «шоир совет гулларини ҳақорат қилди» — дея айблов қўйилганидир.\n«Манзилим йироқдир — уфқдан нари...» мисрасини ҳам шоирга нисбатан, «қурол» қиладилар. «Шеърда у мақсади океан орти эканини очиқча баён қилган» дея, совуқ Сибир ўлкасига сургун қилишгача бордилар. Мана шу дамларда унга алам қилган, кўнглини оғритган нарса кечагина «сендан яхши шоир йўқ» деб, бир дас-турхон атрофида мақтаган дўстлари бугун унга қарши кўрсатма бергани, ёлғиз қолдиргани бўлди.\nУсмон Носир Тошкентнинг зах қамоқхоналаридан тортиб, Русиянинг авахтахона-ю тиканли маҳбусхона-лагерларини кўрди. У Злотоус, Магадан, Маринск ва бошқа кўплаб қамоқхоналарда сақланди. Умрининг охири эса Кемеревода жойлашган «қизил салтанат» номини олган, қуш қўнса қанотидан, одам тегса бармоғидан айриладиган, атрофи тиконли симлар билан ўралган, тўрт томондан ботқоқлик ва ўрмон билан қопланган лагерда ўтди.\nБағритош маҳбусхона ходимларининг зуғуми, қийноқи, руҳий ва жисмоний азобларидан сўнг 1944 йил 9 март куни аянчли ҳолда касалхонада вафот этган шоир Суслов қишлоғидаги қабристонга дафн этилгани шунчаки хотира эмас. Буни Янги Ўзбекистоннинг тамал тошини қўйишга сафарбар халқимиз ва Президентимиз томонидан эътироф этилаётгани ҳам бутун маънавият, нурли тафаккур ҳосиласидир.\nСерқирра истеъдод соҳиби таваллудининг 110 йиллигини кенг нишонлаш тўғрисида муҳтарам Президентимиз қарори эълон қилингани халқимиз учун айни муддао бўлди.\nНаманган шаҳрида Усмон Носир ҳайкалини ўрнатиш, Тошкент ва Наманган шаҳарларидаги кўчаларга Усмон Носир номини бериш, шоирнинг «Танланган асарлар»и ҳамда «Усмон Носир замондошлари хотирасида» китобларини нашр этиш, ҳаёти ва ижодий фаолияти ҳақида ҳужжатли фильм суратга олиш, у ҳақида интернет ва ижтимоий тармоқлар учун мўлжалланган аудиовизуал асарлар яратиш, шунингдек, оммавий ахборот воситаларида туркум материаллар эълон қилиш, умумий ўрта таълим муассасалари, ижод мактаблари ўқувчилари ўртасида Усмон Носир ҳаёти ва ижодига бағишланган «Унутмас мени боғим» мавзуида иншолар танловини ўтказиш ҳамда ноябрь ойининг иккинчи ўн кунлигида Ўзбекистон Миллий академик театрида Усмон Носир таваллудининг 110 йиллигига бағишланган адабий-бадиий хотира кечасини ташкил этиш шоир умрининг мангуликка муҳрланганидан далолатдир.\nҚорақалпоқ Давлат университети талабаси,\n«Наманган ҳақиқати» амалиётчиси.


31 октябр 2020, Тошкент вақти: 09:10\nРоссия Мудофаа вазирлиги томонидан ёйинланган бу тасвирда Каспий денгизидаги рус ҳарбий кемасидан «Исломий давлат» гуруҳининг Суриядаги позициясига қарши қанотли ракета отилиши акс этган.\nРакеталарнинг аниқ мўлжалга бориб тегишига оид саволлар Россиянинг Суриядаги ҳарбий амалиётларига зарба бўлиши мумкин. Шусиз ҳам Россиянинг Суриядаги ҳаракатлари Туркия ҳамда ғарб мамлакатларининг ғазабини келтирмоқда.\nАҚШ мудофаа вазири Эштон Картер 9 октябрь куни ўтган ҳафтада тўрт Россия ракетаси Эрон устидан учиб ўтаётиб қулаб тушганини кўрсатувчи аломатларни тилга олди. Яъни, Картер Россия ракеталари носозликка учраган бўлиши мумкинлигини айтди.\nХабарларга кўра, Россия ҳарбий кемалари Каспий денгизидан 7 октябрь куни Суриядаги мўлжалларни нишонга олиб, ҳаводан 26 ракета билан ҳужум қилган. Бундан ракеталар Эрон устидан учиб ўтганини хулоса қилиш мумкин.\nЭрондаги маҳаллий матбуот хабарларида номаълум учувчи жисмлар кузатилгани тилга олинди. Бу хабарларнинг аксари кейинроқ ўчириб юборилди. Айрим эронликлар эса портлашларга ҳамда бинолар шикастланишига гувоҳ бўлишганини билдиришди. Бу каби хабарлар Эрон шимолий-ғарбида жойлашган Ғарбий Озарбайжон ҳамда Курдистон вилоятларида ҳамда Касбий денгизи бўйида жойлашган Гилон вилоятида тарқатилди.\nГилонда жойлашган Merian News янгиликлар агентлиги 7 октябрь куни маҳаллий аҳоли “фалакда ярқироқ жисм”ни кузатгани ҳақида хабар берди. Гувоҳлар “паст учиб ўтган дронга ўхшаш” жисмни кўришганини айтишди.\nGolan Saqaz нашри эса Курдистон вилоятида камида битта номаълум жисм кузатилганини хабар қилди.\nEntekhab.ir янгиликлар сайтига кўра, Эрон-Озарбайжон чегарасига яқин ҳудудда жойлашган Осторо шаҳрида яшовчилар 7 октябрь куни эрталаб “қулаш овози” эшитилгани маълум қилишган.\nҒарбий Озарбайжон вилоятида жойлашган Такоб шаҳри аҳли эса Қизқапан қишлоғи яқинида “номаълум жисм” ерга қулаганини таъкидлашган. Evian News портлаш сабаб уйлар зарар кўргани ҳамда иморатлар ойналари чил-чил бўлгани ҳақида хабар берди.\nTakht News 8 октябрь куни Қизқапандаги портлаш сабаб икки киши жароҳатлангани ҳамда чорва ҳайвонлари ўлгани ҳақида хабар тарқатди.\nTakht News хабарида “хавфсизлик хизмати ходимлари воқеа жойида” эканлиги ҳамда улар учувчи жисм қолдиқларини ўрганаётгани айтилди.\nТакоб етакчиси IRNA янгиликлар агентлиги билан суҳбатда қулаш сабаби “номаълум” эканлигини айтди.\nИроқлик пешмерга курдларга тегишли ҳисоб икки “Россия ракетаси” 7 октябрь куни Ироқ устида ерга яқин учиб ўтгани тасвирлангани иддао қилинган видеони тарқатди.\nЭрон Ташқи ишлар вазирлиги матбуот котиби Афҳам Марзия 9 октябрь куни АҚШнинг тўрт Россия ракетаси Эронга тушганига оид иддаосини “тасдиқламаймиз”, деди.\nЭронлик бригада генерали Муса Камолий “Спутник” Россия давлат янгиликлар агентлиги билан 9 октябрь куни қилган суҳбати давомида АҚШ иддаоларини “очиқ ёлғон” деб таърифлади ва улар психологик жанг олиб бориш мақсадида ўйлаб топилганини айтди.\n“Бизга Эронга келиб қулаган ҳеч қанақа Россия ракетаси ҳақида айтилгани йўқ. Сурияга отилган ва Эронга тушгани айтилаётган ракеталар ҳақидаги барча хабарлар аниқ уйдирмадир”, деди Камолий.\nРоссия мудофаа вазирлиги ҳам бу иддаони рад этди.\n9 октябрь куни Россия Мудофаа вазирлиги матбуот котиби генерал Игорь Конашенков: “Ҳар қандай профессионал бундай амалиётлар давомида мўлжални зарбадан аввал ва кейин тасвирга олишимизни билади. Барча қанотли ракеталаримиз ўз мўлжалига бориб тегди”, деди.\nРоссия Мудофаа вазирлиги сайтида 7 октябрь куни Эрон ва Ироқ устидан учиб ўтиб, Сурияда портлаган 26 ракета тасвирланган диаграмма эълон қилинди. Россия Сурияда президент Башар ал-Ассадни қўллаб, 30 сентябрдан бери ҳаво ҳужумларини амалга ошириб келади.\nАссаднинг ҳамкори ҳисобланган Россия ва Эрон яқинда хавфсизлик ҳамда маълумот алмашиш бўйича янги битим имзолади. Бағдодда икки мамлакатнинг умумий назорат маркази яратилган.


Бош сахифа > Янгиликлар > Ишбилармонларнинг ишончли ҳимояси\nЖорий йилнинг 24 январида Олий Мажлис томонидан 2018 йил 1 апрелдан кучга кириши кўзда тутилган Ўзбекистон Республикасининг Иқтисодий процессуал кодекси қабул қилинди.\nМазкур қонун ҳужжати билан иқтисодий суд ишларини юритиш тартиби такомиллаштирилиб, эндиликда тадбиркорлик субъектларининг ҳуқуқ ва қонуний манфаатлари суд орқали ишончли ҳимоя қилинади.\nКодексга кўра, замонавий ахборот-коммуникация технологиялари янада кенгроқ татбиқ этилган ҳолда суд мажлисларида аудио ва видео ёзувларидан фойдаланилади. Бундан ташқари, апелляция ва кассация инстанцияси судлари келиб тушган ишни аввалгидек қуйи судларга қайтармасдан, ўзлари кўриб чиқади.\nШунингдек, унда коммунал тўловлар юзасидан қарздорликни ундириш борасида қандай ҳужжатлар илова қилиниши белгиланганлиги ортиқча оворагарчиликларнинг олдини олишга хизмат қилади.\nКўрилганлар сони: 2791


Жиҳод, такфир, шаҳидлик, мазҳабсизлик, халифалик каби масалалардаги сохта даъволарга раддиялар – Alhidoya.uz\n“Шаҳидлик” ёки ҳудкушлик амалиёти ва унга раддия. Ҳозирда баъзи гуруҳ ёки шахслар томонидан “ўз-ўзини ўлдириш” тушунчаси шаҳидлик деб нотўғри талқин қилинмоқда. Аслида бу ҳаракатлар ҳам шахснинг ўз ҳаётига тажовуз қилиши бўлиб, Қуръон ва Суннатга кўра ўз жонига суиқасд қилиш ҳисобланади. Дунёнинг баъзи давлатларида ҳокимиятга эришиш учун ислом динини ниқоб қилиб олган бузғунчи кучлар томонидан мусулмон шахснинг маълум мақсадлар йўлида “ўзини-ўзи ўлдириш”и “шаҳидлик амалиёти” деб баҳоланиши айни адашишдир. Ислом уламолари томонидан мазкур “кучлар”нинг ўз ҳаракатларини оқлаш мақсадида келтирган барча далиллари қораланган ва асоссиз деб топилган. Қадимги фақиҳлар азобланиш ёки асирга тушишдан қутулиш учун ўзини-ўзи ўлдириш ҳаромлиги ҳақида иттифоқ қилишган. Ибн Хазм айтадилар: “Фуқаҳолар шахсни ўзини-ўзи ўлдириши, аъзоларидан бирортасини кесиши, айниқса, кесса оғриғи ҳаёт учун жуда ҳам хавфли бўладиган аъзосини кесиб даволамасдан ўзини-ўзи қийнаши ҳалол эмаслигига иттифоқ қилишган”.\nШунингдек, яна кўплаб манбаларда ислом фақиҳлари томонидан мусулмон шахснинг тинч-осойишта ҳаётда ўз ўзини ўлдириш у ёқда турсин, ўзига ўлим тилаш ҳам қоралангани таъкидланади.\nИмом Қуртубий Қуръони карим “Нисо” сурасидаги: “Бир-бирларингизни ўлдирмангиз!”, – ояти ҳақида фикр билдириб, унда инсонлар бир-бирларини ўлдиришдан қайтарилган бўлса ҳам, шахснинг ўз жонига қасд қилишини ўз ичига олади”, – дейди.\nБугунги кунда мавжуд замонавий фатволарда ҳам “Нисо” сурасининг мазкур 29-ояти асос қилиниб ўзи ёки бошқа шахсни ўлдириш исломда қатъий ман этилгани таъкидланади. Унга кўра бир кимса душман ичида ўзини портлатса, биринчи навбатда, ўзи ўлади, қилган иши очиқдан-очиқ ўзини ўлдириш ҳисобланади. Қолаверса, бегуноҳ инсонлар қони тўкилади. Ўз жонига қасд қилган ва ноҳақ қон тўккан кимса эса дўзахга тушиши Қуръон оятларида очиқ билдирилган. Айниқса, мазкур фатволарда ўз Ватани ҳудудида амалга оширилган ҳудкушлик амалиёти кечириб бўлмас жиноят эканлиги ва бу – ислом ҳамда миллатдошларига нисбатан содир этилган энг катта хиёнат бўлиши маълум қилинган.\nАсримизнинг забардаст уламолари ушбу сўзларини исботлаш мақсадида: “Қуръон оятлари ва Суннатда баён этилган ўзини-ўзи ўлдириш тўғрисидаги ман қилинган кўрсатмаларнинг мавжудлиги, унинг ҳаром амал эканлиги унинг ношаръий амал эканлигидан далолатдир”, – дейдилар. Замонавий чиқарилган фатволар хулосасида мазкур амалиётларда ўлган кимса шаҳид бўлмаслиги ва уни шаҳид деб номлаш ҳам мумкин эмаслиги, аксинча, мазкур амаллар ўзини-ўзи ўлдириш ва ўз жонига қасд қилиш деб таъкидланади.\nЖиҳод сўзининг мазмун-моҳияти. Жиҳоднинг луғатдаги хусусиятидан келиб чиққан ҳолда қатор турларга ажратилган. Ислом динига сўз билан даъват қилиш ёки фарзандни ота-онаси хизматида бўлиши ҳам жиҳод ҳисоблангани боис, унинг кенг маънода қўлланиши аён бўлади.\nУмумий ҳолда жиҳод нафс, шайтон ва босқинчиликка қарши курашиш каби турларга ажратилган.\nПайғамбар алайҳиссалом Макка даврида мушриклар томонидан содир бўлган қийинчиликларга барча саҳобаларни сабр қилишга чорлаб, уруш қилишдан қайтарганлар. Қуръон илмлари билан шуғулланган уламоларнинг таъкидлашларича, 70 дан ортиқ ояти-каримада мусулмонлар кофирларга қарши жиҳоддан қайтарилган. Ҳатто, ҳимоя учун ҳам кофирларга қарши жанг қилишга рухсат берилмаган.\nМакка даврида Пайғамбар алайҳиссалом Аллоҳ таолонинг Наҳл сураси 125-оятидаги: “(Эй Муҳаммад), Парвардигорингиз йўли – динига донолик, ҳикмат ва чиройли панд-насиҳат билан даъват қилинг! Улар билан энг гўзал йўлда мужодала-мунозара қилинг!”, – деган кўрсатмаси асосида фаолият олиб борган.\nМусулмонлар қатнашган жанглар фақатгина уруш ҳудудларида бўлиб, Пайғамбар алайҳиссаломнинг кўрсатмасига мувофиқ жангда қўлида қурол бўлган кимсалар билан урушилган, агар улар тўхтатишни хоҳлашса сўзсиз тўхтатилган. Шунингдек, жангни хоҳламаганларга тегилмаган, аёллар, болалар ва кекса ёшдагиларга ҳужум қилинмаган. Ўзаро аҳдлашган кимсаларга хабар бермасдан ёки тўсатдан ҳийла билан уруш очилмаган, душман томон олдин жанг бошламагунча, уларга уруш қилинмаган.\nПайғамбар алайҳиссалом мусулмон жамиятини барпо этиш ёки унга ҳудуд ҳозирлаш учун умуман жанг қилмаган. Ва ҳатто хос давлатни барпо этиш мақсадида мусулмонларни жамлаш учун ҳам амалга оширмаган. Агар “жиҳод” ислом давлатини қуриш учун ёки инсонларни динга киришга мажбурлаш учун жорий этилганида, Расулуллоҳ саллаллоҳу алайҳи васаллам ўзи бу борада намуна бўлур эдилар. Бироқ Пайғамбаримиз саллаллоҳу алайҳи васаллам бундай йўл тутмаган. Аксинча, мусулмон жамияти тинч йўл билан табиий равишда юзага келган.\nҲозирда турли гуруҳ ва тоифалар ўзлари илгари сураётган ғояга эришиш мақсадида “жиҳод” турларидан фойдаланишга уринмоқдалар. Улар баъзи мусулмонларнинг ислом аҳкомларини тўғри талқин этадиган илмий савияга эга эмаслигидан фойдаланиб, “жиҳод – муқаддас уруш”, деган тушунчаларни тарғиб қилиб, ноҳақ қон тўкилишга сабабчи бўлмоқдалар. Бунга дунёнинг турли чеккасида “жиҳод” ниқоби остида содир этилаётган қўпорувчилик ҳаракатлари мисол бўла олади.\nАфсуски, ушбу тушунча такрор ва такрор ислом уламолари томонидан шарҳланиб, жиҳод бу – жанг қилиш эмаслиги, араб тилида урушни англатувчи “қитол” сўзи мавжудлиги таъкидланаётган бўлсада, баъзи шахслар онгида жиҳод қуролли кураш деган тушунча ҳамон ҳукмрон бўлиб турибди.\nВаҳоланки, “жиҳод”нинг асосий негизи ислом ва унинг асосларини инсонларга тўғри талқин этишдир. Бунга турли фиқҳ китобларининг жиҳод боби ҳужжат бўла олади. Мазкур асарларда инсонларни яхшиликка чорлаш ва ёмонликлардан қайтариш, ўзининг инсонийлик жиҳатлари билан бошқаларга намуна бўла олиш жиҳоднинг асосий мағзи эканлиги баён этилган. Имом Нававий ўзининг “Ал-манҳаж фий аввал китаб ал-жиҳад” китобида “жиҳод”нинг таърифи ва турлари баёнида “... яхши ишларга буюриш ва ёмон ишлардан қайтариш” марказий ўринда туришини баён қилган. Имом Дирдийр ўзининг “Ақроб ал-масалик” деган асари “жиҳод” бобини шариат илмларини тарқатиш, яхши ишларга буюриш ва ёмон ишлардан қайтариш вожиб эканини тушунтириш билан бошлаган.\nХалифалик масаласи. Барчамиз оммавий ахборот воситалари орқали гувоҳи бўлганимиздек, Ироқ ва Сурия мамлакатлари ҳудудида “Ироқ ва Шом ислом давлати” диний-экстремистик гуруҳи гўёки “халифалик” тузилганини даъво қилди. Табиийки, бу қандай гуруҳ, мусулмон оламининг унинг баёнотига муносабати қандай деган саволлар туғилади.\nПайғамбар алайҳиссаломнинг ҳадиси шарифларида айтилганидек: “Халифалик мендан сўнг ўттиз йил. Ундан сўнг подшолик ва амирлик бўлади”. Шунга кўра, Абу Бакр икки йил, Умар ўн йил, Усмон ўн икки йил ва Али олти йил халифалик қилди.\nЎтган умавий, аббосий ва усмонли турк ҳукмдорлар амалда жамиятнинг диний ҳаётига таъсир кўрсатмаганлар. Шунинг учун ҳам маълум даврдан сўнг диний арбоблар қатлами (фақиҳ, муфассир ва муҳаддислар) шакллана бошлади. Диний масалалар бўйича жамоатчилик фикрини диний уламо ва фақиҳлар ривожлантирган. Айтиш мумкинки, давр ўтиши билан ҳукмдорлар давлат ишлари билан, уламолар эса диний масалалар билан шуғулланганлар.\nҲозирги мутаассиб кишиларнинг халифалик тузиш тўғрисидаги фикрлари асоссиздир. Дунёвий тизим ҳукмрон бўлган ҳозирги замонда халифаликка зарурат йўқ. Буни воқеликнинг ўзи бизга кўрсатиб турибди.\nЮқорида таъкидланганидек, давлат диндорларга ўз ибодатларини тўлиқ, эмин-эркин адо этишлари учун барча шароитларни яратиб бераётган, буюк маънавий меросимиз ўрганилиб, муқаддас динимизга юксак эътибор ва эҳтиром кўрсатилаётган шароитда мутаассиб оқимларнинг бундай сохта даъволари буткул асоссиз ва хатодир.\nТакфир тушунчаси мазмун-моҳияти. Ислом тарихида, такфир тушунчаси халифа Али розияллоҳу анҳу даврида пайдо бўлган хорижийлар фирқаси томонидан ўзларига эргашмаганларга нисбатан қўлланилган. Улар дастлаб халифа Алининг ашаддий тарафдорлари бўлиб, “Сиффийн” жангидан сўнг ҳазрати Алидан ўн икки минглик қўшин билан ажралиб чиқиб, унга ва Муовияга қарши баробар кураш бошлаган.\nХорижийлар қурол ишлатиш орқали ўз эътиқодини тарқатиш ва ҳокимиятга эришишни мақсад қилиб қўйган. Улар мусулмонларни ўлдиришни ҳалол санайдилар. Катта гуноҳ қилган кишини кофирга чиқариб, уларнинг моли ва жонини ўзларига ҳалол санашган. Таъкидлаш ўринлики, хорижийларнинг мазкур такфир тушунчаси орқали минглаб мусулмонлар, жумладан, халифа Алининг ҳам ҳаётларига тажовуз қилинган.\nИслом уламолари хорижийларнинг катта гуноҳ бўйича даъволарини таҳлил қилиб, умуман уларни исломий тушунчалардан йироқ эканлигини таъкидлашади. Жумладан, мусулмонлар томонидан содир этилган гуноҳлар сабабли исломдан чиқмаслиги ҳақида қатор далиллар мавжуд. Жумладан, Ислом уламолари айтадилар: Ислом шаҳодат калимасидир. У билан инсон мусулмон бўлади.\nБунга Убода розияллоҳу анҳунинг Расулуллоҳ саллаллоҳу алайҳи васалламдан ривоят қилган ҳадислари далил бўлади: “Ким Аллоҳдан ўзга илоҳ йўқ ва Муҳаммад Унинг Расули эканлигига гувоҳлик берса, дўзах унга ҳаром бўлади” (Имом Муслим ривояти). Яна: Абу Зарр розияллоҳу анҳунинг Расулуллоҳ саллаллоҳу алайҳи васалламдан келтирган ҳадислари далил бўлади: “Умматимдан бирор киши Аллоҳга ҳеч бир нарсани шерик қилмаган ҳолда вафот этса, жаннатга киради”, – дейилган (Имом Бухорий ривояти).\n“Такфир” — мусулмонни имонсизликда айблаш демакдир. Жиҳодчилар уларга эргашмаган мусулмонларни “кофир” яъни “динсиз” деб асоссиз ҳукм чиқариб, ўзларининг жирканч мақсадларини, инсонийликка зид хатти-ҳаракатларини амалга оширмоқдалар. Бирор кишини кофирга чиқариш оғир иш, унинг хатари ва хатоси ҳам қаттиқ экан, уламолар бу борада толиби илм, айниқса энди илм ўрганишни бошлаган ҳали етарли билимга эга бўлмаган одам бу мавзуга киришишдан эҳтиёт бўлиши, ўзи ва охирати учун фойдали бўлган илмларни ўрганиш билан машғул бўлиши керак, деб таъкидлайдилар.\nМазҳабсизлик тушунчаси. ХХ аср сўнггида мусулмон оламида ислом ниқоби остидаги ақидапарастлик гуруҳларидан ташқари яна бир таҳдиднинг янги қатлами намоён бўлдики, у ҳам бўлса мазҳабcизликка чақирувчилар тоифасидир. Ҳаракат тарафдорларининг даъвосича, исломда унга эътиқод қилувчи шахс учун суннийликдаги тўрт мазҳабларнинг бирига эргашиш шарт қилинмаган.\nМаълумки, суннийликда тўртта фиқҳий мазҳаб бўлиб, улар: шофиъий, моликий, ҳанбалий ва ҳанафий мазҳаблардир. Бу фиқҳий мазҳаблар исломда муҳим аҳамият касб этади. Айниқса, бугунги таҳликали кунда ақидада адашаётган, мутаассиб, экстремистик оқимларга даъват қилаётганларнинг ноҳақ даъволарига зарба беришда асос бўлаётган бу мазҳаблар асосларини тутганлар адашмайдилар.\nХулафои рошидинлар даврларида ислом дини ҳудуди кенгайди. Миср, Сурия, Ироқ каби давлатлар ислом динини ўзларига қабул қилдилар. Куфа ва Басра каби янги шаҳарлар барпо қилинди. Мазҳаблар пайдо бўлишининг асосий омили ҳам мана шундан бошланган. Бу юртларга ислом дини таълимотларини етказиб бера оладиган устоз яъни олим — саҳобалар келиб, уларнинг холис меҳнатлари самарасида Аллоҳ таоло дин аҳкомларини мукаммал талқин қила оладиган забардаст фиқҳ уламоларини дунёга келишини ирода қилди.\nАна шундай улуғ алломалардан бири ҳанафий мазҳаби асосчиси бўлмиш Имоми Аъзам Абу Ҳанифа Нўъмон ибн Собитдир.\nҲанафийлик мазҳаби мўътадиллиги, динимизнинг моҳиятини мусулмонларга осон етказиши, диёримиз мусулмонлари асрлар оша ўзаро иттифоқда, муаммоларни осон ҳал қилиб, дин кўрсатмаларига гўзал ҳолда амал қилиб, келаётгани юртимизда кўп сонли забардаст олимларнинг етишиб чиқаётгани кабиларда, энг мақбули сифатида ўз исботини топди. Бизнинг юртимизда диний эътиқодимиз асосан ҳанафий мазҳаби асосида экани Яратганнинг марҳамати, мўмин-мусулмонларнинг ҳидоят йўлида, аҳил-бирдам эканининг асосий сабабларидан биридир. Зеро, таниқли олим, марҳум Рамазон Бутий таъкидлаганидек: “Мазҳабсизлик бу динсизликка олиб борувчи кўприкдир”.\nҲақиқатдан эътибор бериб ўрганиб кўрсак, ҳозирги кунимиздаги дин ниқоби остидаги ҳамма бузғунчи экстремистик оқимлар ва гуруҳларнинг аъзолари мазҳабсизликнинг натижасидир. Чунки, баъзан мазҳабга қарши бемазҳаблар қайсар ҳаққа унамайдиган, соф эътиқодли уламоларимизнинг насиҳати ва кўрсатмаларига рози бўлмайдиган мутаассиб бўлиб, охир-оқибат бузғунчи — террорчи оқимлар сафига кириб қолишмоқда.\nБиз барчамиз динимиз кўрсатмаларини халқимизга аҳли сунна вал жамоа, хусусан ҳанафийлик мазҳаби эътиқодига мувофиқ мукаммал қилиб етказишга масъулмиз.\nХалқимиз маънавий ҳаётида асрлар бўйи эътиқод, иймон, пок ақида собитлиги муҳим ўрин тутган. Шундан келиб чиқиб, халқимиз эътиқодини турли ғаразли хуружлар ва ҳамлалардан ҳимоя қилиш, ёшларга динимизнинг асл моҳиятини тўғри тушунтириш, мусаффо ислом ғояларини аҳоли, хусусан, ёшларга тўғри тушунтириш бугунги куннинг энг долзарб вазифаларидандир. Мамлакатнинг келажаги бўлган ёш авлод ҳар жиҳатдан – ҳам жисмонан, ҳам ахлоқан, ҳам маънан баркамол бўлиши лозим. Пағамбаримиз Муҳаммад (с.а.в.): «Ҳар бирингиз раҳбарсиз ва ҳар бирингиз қўл остидагиларингизга масъулсиз», дея марҳамат қилганлар.\nДин ниқобидаги турли бузғунчи оқим ва фирқалар мамлакатдаги тинчлик, осойишталик, миллатлар ва динлар ўртасидаги аҳилликка раҳна солишни мақсад қиладилар. Бу эса ҳар биримиздан доимо ҳушёрлик ва огоҳликни, ёшлар тарбиясига масъулият билан ёндашишни шу йўл билан жаҳолатга маърифатни қарши қўйиб, улар қалбини четдан бўлаётган барча хуружлардан қатъий ҳимоя этишни талаб этади.\nР. Атажонов. Янгиариқ тумани бош имом-хатиби,\n(Шайх Абдулазиз Мансур фатволаридан фойдаланилди)\nКалит сўзлар: жаҳолатжиҳодРаддиятакфирҳижрат


Айбдорлик ҳиссидан мажруҳ болалар » Ўзбекистон янгиликлари – Zamin.uz\nАйбдорлик ҳиссидан мажруҳ болалар\nСупермаркет расталарини айланиб юргандим. Онасининг ортидан келаётган 4-5 яшар болакай пештахтада чиройли қилиб териб қўйилган ширинликларга хаёли кетибди чоғи, олдиндан келаётган аёлга қоқиниб кетиб, йиқилди. Кутилмаганда она боласини турғизиб, “кўзингга қарасанг ўласанми? Ифлос, мол!” дея ҳақоратлаб кетса денг...\n“Онамдан хафа бўлиб кетдим”\nОдамзоднинг феъли ғалати-да, яхши ишниям, ёмон ишниям ўз хоҳиши билан бажаради, яхши-ёмон гапни ҳам ўз оғзи билан гапирадию, кейин “бу қандай содир бўлди?!”, “бу гап қаердан чиқди?” деб атрофидагиларга иддао қилади. Бола тарбиясида ҳам худди шу ҳолатга гувоҳ бўламиз. Жаҳлимиз чиқиб, ғазабимиз тошганида ҳам аламимизни болаларимиздан оламиз. Оғзимиздан учаётган сўзларнинг маънисини мулоҳаза қилмаймиз болаларимизга ғазабимизни сочаётганимизда; уларни ҳар хил ҳайвону жониворларга ўхшатиш билан ўзимизни ҳақоратлаётганимизнинг фаҳмига бормаймиз.\n- Ишдан уйга қайтсам, тўрт яшар қизчам пешвозимга чиқиб оёғимдан қучди, - дейди ёш ота. - “Дадажон, сиз билан аям эшакмисизлар?” дейди. Ҳайрон бўлиб “нега ундай дейсан, қизим?” десам, “Бувим мени доим “ҳе, эшшак!” дейдилар-да. Мультикда эшакни боласи эшакча бўлиб туғилади-ку...” деди кўзчаларини пирпиратиб. Қизчамга қандай жавоб беришни билмай, тилимни тишлаб, музлаб қолдим. Сочига оқ тушиб, ҳаёт паст-баландини кўрган бўлса-да, фаҳми ҳаминқадарлигича қолган онамдан хафа бўлиб кетдим...\nБола кўнгли билан ўйнашаётганлар\nБоланинг олдида оғзимизга тўғри келган гапни бемалол гапирамиз, биров “бола бор а?” дегандай маъноли имласа, бепарвогина қўл силтаймиз: “Э, тушунмайди у, бола-ку!..”Аслида болалар биз ўйлаганчалик “бола” эмас. Уларнинг хотираси яхши-ёмонни бирдай сақлаб қолади. Қолаверса, бола кўнгли билан ўйнашиб бўлмайди. Меҳр-муҳаббат билан парвариш қилинмаган бола қалби қаттиқ бўлиб улғайиши ҳақида кўп гапирилади. Ҳақорату қарғишлар ичида ўсган бола ҳақида-ку, гапирмаса ҳам бўлади. Бугун мурғаккина гўдакни “ифлос, мол” деб ҳақорат қилиб, эртага ундан “Онажон, аҳволингиз яхшими? Мана бу рўмолни сизга олдим, қани, бир ўранг-чи” деган илтифот кутишни ақлингизга сиғдира оласизми? Келинг-чи, шу болангиз атрофидагилардан уялиб ёки китобларда такрор келтириладиган “она –муқаддас зот” деган фикр тушунчасида сизга меҳр-мурувватли бўлди ҳам дейлик, аммо болалигидаги ҳақоратлар наштаридан қолган қалб чандиғи битиб кетишига ишонасизми?!..\nБолапарварлик - муҳаббатми ё мажбурият?\nФарзанд тарбияси, ота-она ва болалар ўртасидаги муносабат, ўзаро ҳурмат, меҳр-оқибат тушунчалари хусусида кўп мулоҳаза юритганмиз. Ўзбек элига хос миллий қадриятларнинг аксарияти фарзанд ва ота-она муносабати асосига қурилган. Халқимизга хос фазилатлар аввалида оилапарварлик ва болажонлик туради. Аммо болапарварлик хусусияти айримларда чин дилдан эмас, шунчаки риёкорлик ёки мажбуриятга ўхшаган нарсадек туюлади. Баъзан эса болаларга бир-бирининг кўнглига, орзу-ҳаваси, дунёқарашига мутлақо бегона бўлган икки одамни бир том остида сақлаш “мажбурият”и юкланади. Изоҳимиз ҳам тайёр: “Болаларим учун шу аёлга чидаб келяпман!” ёхуд болаларга қарата: “Сенларни деб шу оталаринг билан умримни ўтказяпман!” Мурғаклигиданоқ болани айбдорлик юки билан мажруҳ қиламиз. Эътиборсизлигимиз туфайли йўл бошидаёқ синган боламиз, катта бўлиб бирор жўяли ишнинг бошини тутолмаса тағин тилимизни тиймаймиз: “Ҳе, одам бўлмай кет-а! Шуниям эплолмадингми?!” ёки бўлмаса “Отангдан ўзиб қайга борардинг?! Отанг-ку ёшлигимни хазон қилди, энди сен қариганимдан куйдирасанми?!”..\nБолангизга қачон китоб совға қилгансиз?\nАфсуски, айримларимиз мол-дунёимизни, ҳа, ўша топиладиган мол-дунёимизни ҳам фарзандларимиздан устун қўямиз. Йўқ, деб кўринг-чи? Оғилдги мол-қўйингиз йўталса, “Бор, чоп, оғилга қара, кўзларинг қаерда сенларни?! Нега мол йўталади? Бирор нима томоғига тиқилдими? Совуқ кунда сувни илитиб берларинг деганман-ку!” деб болаларга ғазабингизни сочасиз. Лекин фарзандларингиздан бири йўталса парво қилмайсиз: “Ҳа, йўталяпсан, совуқ сув ичдингми? Музқаймоқни кўпроқ егин, хўпми?..” Шунга ўхшаган кўз илғамас, аммо кўнгилга оғриқ соладиган ҳолатлар кўп дуч келамиз. Мени ўйлантирадигани – кўпчилигимиз фарзандларимизнинг моддий таъминоти учун сарфлаётганимизни болага нисбатан эътибор ва меҳрга менгзаймиз. “Мана, болаларим учун ҳамма нарсани тўкис қилиб қўйдим! Бундан ортиқ қандай эътибор берай?!” Майли, фарзандларингизнинг келажак ҳаёти учун бекаму кўст шароит яратиб қўйган бўлсангиз, барака топинг, лекин унутманг, сиз ота-онасиз ва болаларингиз учун қўлингиздан келганини қилишга мажбурсиз. Қолаверса, фарзандингиз учун моддий таъминотни тўкис қилиш билан оталик ё оналик ҳақингизни буткул адо қилган бўлмайсиз.\nҚани, айтингчи, қачон маош олганингизда китоб дўконига кириб атай фарзандингиз учун яхши бир китоб харид қилдингиз? Қачон иш, чойхона, “гап”га ўхшаган овқатхўрлик маросимларидан вақт ошиниб, фарзандларингиз учун уйингизда китобхонлик кечаси ўтказдингиз? Ҳеч бўлмаса, ойда бир марта болаларингиз билан бирга ўтириб бирор тарихий фильм томоша қиласизми? Болангизнинг яхши кўрган китоби қайси, ҳавас қиладиган қаҳрамони кимлигини биласизми? Йилда бир маротаба бўлсин фарзандингиз билан етаклашиб музей, театрга борганмисиз?..\nЭришиш учун туҳфа қилиш керак\nБугун фарзандингизни “ифлос, мол, эшшак, ҳароми” деган илон эшитганда пўст ташлайдиган ҳақоратлар билан “тақдир”лашингиз, ҳавас билан қўлига китоб олиб варақлаётган болангизга “Тур, йўқол, молга қара, ўт юл, қўйни суғор, текинхўр! Китоб сенга нон берармиди, китобингга ўт тушсин” деб ўшқиришингиз билан ўзингизни қарилик роҳат–фароғатидан, фарзандлар камолидан маҳрум этаётганингизни яна бир бор эслатиб қўйдик. Кексайганда меҳрга зор бўлмай десангиз, бугун мурғак болаларингиз қалбига меҳр уруғларини қаданг.\nДарвоқе, уйингизни, бағрингизни қувончга тўлдириб юрган болангизга бола деб эмас, ИНСОН деб қарасангиз, улғайганида ундан кутаётганларингизга тўкис эришишингиз мумкин...\nЯнгиликлар » Жамият » Айбдорлик ҳиссидан мажруҳ болалар


ОТМда ёзги таътил ўрнига пуллик 3-семестр жорий қилинади. Унда кимлар ўқийди? | Qalampir.uz\nОТМда ёзги таътил ўрнига пуллик 3-семестр жорий қилинади. Унда кимлар ўқийди?\nЖамият\t01 Февраль 15:29 11531\nФанлардан ўз вақтида баҳо олмаган талабалар учинчи семестр учун қўшимча маблағ тўлайди. Бу ҳақда Олий ва ўрта махсус таълим вазирлиги бош бошқарма бошлиғи Абдували Холиков матбуот анжуманида маълум қилди.\nУнга кўра, олий таълим муассасаларида таълим жараёнини кредит-модел тизимида ташкил этиш ишлари 2020-21-ўқув йилидан жорий этиб келиняпти.\n“Асосий ўзгаришлар — илгари ўқув ҳафталари 38-40 ҳафта атрофида бўларди. Кредит-модел тизими жорий этилгач, бу муддат 36 ҳафтага тушди. Соддароқ қилиб айтганда, академик дарс жараёнлари 10 ойдан 7,5-8 ойга туширилди.\nТалаба бир семестрда 15 ҳафта таҳсил олади. Агар бир семестрга 18 ҳафта ажратилган бўлса, унинг икки ҳафтаси талабалар учун ўзлаштирилмаган фанларини ўзлаштиришга, яна бир ҳафтаси янги фанлар ҳамда ўқитувчиларни танлашга сарфланади.\nЯна бир муҳим жиҳати — учинчи, ёзги семестр ҳам қўшилган. Бу — таътил даврига тўғри келади ва талабаларнинг аризасига кўра, фанлардан баҳо олмаганлар учун ташкил этилади. Учинчи семестр учун ариза берган талабалар белгиланган тартибда қўшимча маблағни амалга оширади”, дейди Холиков.\nВазирлик масъулига кўра, ҳозирча бу тизим бўйича саволлар бўляпти, аммо уч йилдан сўнг барча бу тизимга тўлиқ мослашади.\n15 Июнь 21:44 36593\n16 Июнь 16:12 30613\n16 Июнь 01:05 24886\n16 Июнь 21:21 18814\n16 Июнь 22:32 18145


Омбудсман пандемия даврида маҳкумлардан кўпроқ қандай шикоятлар тушганини маълум қилди\n21:25 / 15.12.2020\nОлий Мажлиснинг инсон ҳуқуқлари бўйича вакили (омбудсман) Улуғбек Муҳаммадиев пандемия даврида жазони ижро этиш муассасаларида сақланаётган маҳкумлар асосан нималардан шикоят қилганини маълум қилди.\n«Ҳамма мамлакатларда айнан пандемия шароитида фуқароларнинг ҳуқуқларини таъминлаш, бу жараёнда эса, айниқса, маҳкумларнинг, яъни ёпиқ муассасаларда сақланаётган инсонларнинг ҳуқуқларини таъминлаш устувор масалага айланди. Буюк Британия парламенти Лордлар палатаси аъзоси баронесса Вивьен Стерн ўз чиқишида кўпгина қамоқхоналар маҳкумлар билан тўлгани ва улар қийин аҳволдалигини айтди.\nЎзбекистонда ўтган йилдан бошлаб омбудсман ҳузурида миллий примитив механизмлар институти шаклланди ва унинг доирасида биз ҳозир мониторингларни амалга оширяпмиз. Мониторингларимиз пандемия шароитида ҳам тўхтагани йўқ. Ходимларимиз махсус кийимларда, санитар хавфсизликни таъминлаган ҳолда жазони ижро этиш муассасаларига ташриф буюришди.\nМана шу жараёнда йил давомида 4 мингдан ортиқ маҳкум билан учрашувлар ташкил этилди. Учрашувлар давомида уларнинг мурожаатларини ҳам тингладик. Кўплаб маҳкумлар қариндошлари уларни кўришга келиб-кетишга қийналаётганини айтиб, уйларига яқин бўлган муассасаларга кўчиришга ёрдам беришимизни сўрашди. Бу масалага мутасаддилар билан биргаликда ечим топишга ҳаракат қилдим.\nБаъзи бир маҳкумлар соғлиғини тиклаш масаласида ҳам мурожаат қилишди. Уларнинг мурожаатларини ҳам кўриб чиқиб, Тошкент шаҳридаги маҳкумлар даволанадиган шифохоналарда муолажа олишларига кўмаклашдик. Шунинг баробарида ушбу шифохонада ҳам ўз мониторингларимизни амалга оширдик.\n2020 йилнинг ўзида 70дан ортиқ мониторингни амалга оширдик. Фақат жазони ижро этувчи муассасалар эмас, балки умуман ёпиқ муассасалар фаолияти ўрганилди. Айтайлик, руҳий ёки юқумли касалликлар билан боғлиқ бўлган турли тоифадаги шифохоналар, пандемия даврида коронавирус билан касалланганларни даволаш учун ташкил этилган алоҳида даволаш масканларига ташриф буюрдик. Фуқароларнинг мурожаатлари асосида у ердаги шароитни ўргандик.\nТашриф жараёнида беморларга яратилган шароитлар билан танишиб, нафақат бу ерда даволанаётган фуқаролар, балки тиббиёт ходимларининг ҳам ҳуқуқларини ҳимоя қилиш бўйича ўзимизнинг тавсияларимизни бердик.\nМасалан, бизга тиббиёт ходимлари маошини ўз вақтида ололмаётгани ҳақида ҳам мурожаатлар бўлганди, кейинчалик бу масалалар ўзининг ечимини топди. Шу нуқтайи назардан бу мониторинглар жуда ҳам муҳим. Биз парламентга мониторингларимиз натижаси бўйича ўз ҳисоботларимизни тақдим этдик», – деди Улуғбек Муҳаммадиев 11 декабрь куни Ўзбекистон Омбудсман институтининг 25 йиллиги ва Халқаро инсон ҳуқуқлари кунига бағишлаб ўтказилган онлайн конференцияда.\nОмбудсманнинг таъкидлашича, маҳкумларнинг қариндошлари ва уларнинг адвокатлари пандемия даврида учрашувлар бўлмаганидан норози бўлишган.\n«Пандемия даврида маҳкумларнинг қариндошлари билан учрашувлари чекланди. Бундан маҳкумларнинг қариндошлари бўлган кўплаб фуқаролар норози бўлиб, омбудсманга мурожаат ҳам қилишди. Шунингдек, адвокатлар ҳам ўз мижозлари билан кўриша олмаётганидан шикоятлар бўлди. Лекин биз уларга шароитни, битта маҳкумга касаллик юқадиган бўлса, у қамоқхонадаги ҳамма маҳкумларга тарқалишини тушунтирдик. Улар ҳам бизни тўғри қабул қилишди.\nЎз навбатида, жазони ижро этиш муассасаларининг раҳбарлари билан келишган ҳолда пандемия энг авжига чиққанда маҳкумларнинг қариндошлари билан телефон орқали мулоқот қилишларига, шунингдек, адвокатларнинг мижозлари билан учрашишларига имконият яратилди. Ўзбекистонда коронавирус билан касалланиш кўрсаткичлари камайиб, энг минимал даражага тушгани учун ҳам яқиндан бошлаб эса қисқа ва узоқ муддатли учрашувларга ҳам рухсат берилди.\nАйни пайтда соғлиқни сақлаш тизимидаги экспертлар, мутахассислар яна бир янги тўлқин бўлиши мумкинлигини айтишяпти. Шунинг учун бу тўлқинга ҳам тайёр туришимиз керак. Ички ишлар вазирлиги ҳамда Жазони ижро этиш муассасалари раҳбарлари билан агар янги тўлқин кузатилса, маҳкумларнинг оила аъзолари билан учрашувлар учун янаям яхши бир имкониятлар яратиш, айтайлик, ойна ортидан мулоқот қилиш ёки телефон орқали гаплашишнинг муддатларини узайтириш масалаларини ҳам келишиб олдик. Шунинг учун бу борада муаммо бўлмайди», – дея Омбудсманнинг сўзларини келтирмоқда Kun.uz мухбири.\nТошкентда пандемия шароитида кузатилган инсон ҳуқуқлари билан боғлиқ муаммолар муҳокама қилинди


Россия самолётлари Идлибда йўллаган ҳаво зарбалари оқибатида 23 киши ҳалок бўлди\n15:09 / 31.05.2016\nСуриянинг Идлиб шаҳри яқинида Россия Ҳарбий ҳаво кучлари самолётлари томонидан берилган ҳаво зарбалари натижасида тинч аҳоли вакилларидан 23 киши ҳалок бўлган. Бу ҳақда Рейтер агентлиги хабар тарқатган.\nҲаво зарбалари нишонларидан бири шифохона ёнида бўлган. Инсон ҳуқуқлари ҳимоячилари ташкилоти директори Рами Абдулраҳмоннинг маълумотига кўра, ҳалок бўлганлар орасида 7 бола бор. Қурбонлар сони ортиши мумкинлиги айтилган.\nИдлиб - Суриядаги "Ал-Қоида" билан алоқадор "Фронт ан-Нусра" ташкилоти жангарилари тасарруфидаги йирик шаҳарлардан бири ҳисобланади.\nРоссия Сурияда ИШИД жангариларига қарши 2015 йилнинг кузида ҳарбий ҳаракатларга киришганди.\nАҚШ ва унинг иттифоқчилари маълумотига кўра, Россия Сурияда ИШИДга қарши эмас, Башар Асад тузуми мухолифларига қарши кураш олиб бормоқда.


Kutubxona - Isajon Sulton. Xun (hikoya) / Kiril\nSiz shu sahifadasiz: Isajon Sulton. Xun (hikoya) / Kiril\nАсар номи Хун (ҳикоя)\nБир маҳаллар қудратли бўлган Ядғунинг қавми ҳам шу ерларда умргузаронлик қиларди. Кейинча-лик улар пастроққа — водийга кўчишди, сонсиз-саноқсиз музаффар юришлар натижасида кўпайиб кетган эчкию қўйлар, сигиру отларни боқиш учун бу яйловча торлик қилиб қолди. Эрхон ва Ойтўлдининг ўлжалари у қадар кўп эмасди. Яна, бунинг устига, йигирма йилча му-қаддам Эрхон чол кўп уриниб ёғоч, лой ва кигиздан чоққина бир қўналға тиклаган, умрларининг энг лаззатли дамлари шу қўналғада кечганди. Энди уни ташлаб кетиб бўлармиди?! Қишнинг — Кўк Тангри иноятининг узун кечаларидаги, ланғиллаб олов ёнаётган уйда кечган эҳтиросли онлар ҳали ҳам Ойтўлдининг ёдига тушса, юрагини нечуклар жизиллатиб қўяди. Қондошлар, айниқса, Ядғу уларни кўп қистади, аммо ўжар қариялар кетишни исташмади. «Сен ўзинг кетавер, Ядғухон, — дейишди улар. — Бизга шу ер қулай. Водийга — уч-тўрт йиғоч масофага етиб бороламизми-йўқми? Бунинг устига, сен қуриб берадиган қўналғада яшай олишимиз, кўникиб кетишимиз ҳам даргумон. Ахир, бу ерларга жуда ўрганиб қолдик-да! Сен бемалол боравер, хотиринг жам бўлсин. Бир кунимизни кўрармиз, вақти келиб, Кўк Тангрининг олдига кетсак, унинг қаҳрини юмшатиш учун бирор жонлиқ атаб, бизни хотирларсан. Шунгаям жуда хурсандмиз, кўнглимизни роса кўтардинг, Ядғухон...» Ўшанда Ядғухон ҳеч кўнмаганди, аммо бари бир кетди. Сабаби, у айниқса, ханзуларга қарши юришда жуда кўп мол-дунё орттирганди, шуларни кўзи қиймади. Мана ҳозир водийда, бепоён яйловларда қўй-эчкиларини ёйиб юбориб, хун ўғлонларини жакгга тайёрлаб юрибди.\nОйтўлди Эрхондан нақ ўттиз ёшга кичик эди. У вақтлар Эрхон бақувват, бўйни буқаникидек йўғон, забардаст бир жангчи эди-да. Ойтўлдининг ҳам унга дарров кўнгли суст кетган, шунақа келишган, забардаст эркакка хотин бўлишни орзу қилганди. Ўшанда қиз ўн олтида эдими? Ўн олтида бўлсаям келбати мана ман деган йигитларникидан қолишмас, куч-қувватга тўлиб-тошганди: чоғроқ қўзиларни бир қўли билан бемалол кўтараверарди. Гавдасига яраша оғиргина ҳам эди: отасининг отига минганида, шўрликнинг бели бир майишиб кетарди. Илк танишган кезларида Эрхон уни эгарга ўнгариб олиб, ўрмон томонга қараб от солди, шунда қиз ўғлоннинг нақадар кучлилигини ҳис этди. «Худди хасдай учириб юборди-я!» дея ҳайратланди ўшанда қиз ички бир мамнуният билан. — Довруғи бутун Тангритоғни тутган баҳодир... Мен шунинг хотини бўламан...»\nЭндиликда Эрхон қилиши керак бўлган юмушларни ҳам Ойтўлди бажаради: ўрмондан ўтин орқалаб келади, жонлиқ сўяди, бир қисмини Кўк Тангри учун қолдириб, терисини шилади, оловда пиширади, отга қарайди... Отни парваришлаш ва жонлиқ сўйиш аёлларнинг иши эмас, бироқ Эрхон ярамагандан кейин на илож? Кекса жангчининг кескин тўқнашувларда орттирган жароҳатлари бугунга келиб уни нотавон қилиб қўйди. У туни билан мижжа қоқмайди, иҳраб-сиҳраб, чўқмор урган ханзуни лаънатлаб чиқади. Ойтўлди унинг учун ҳамма ишга тайёр. Чунки эри кучи борида барча қилар ишини қилиб бўлган. Фақат ўғилларининг тоғда ҳалок бўлгани чакки бўлди-да. Кўк Тангри улар устига қор кўчкиси юборди. Тангри шуни раво кўрибдими, унга қарши бориб бўлмайди. Тез кунда улар ҳам Кўк Тангрининг ҳузурида, Тангритоғ чўққиларидаги мангу осойишталик масканида ўғиллари билан учрашадилар. Шу сабаб, ҳадеб оҳ чекаверишнинг фойдаси йўқ.\nНиҳоят, улар етиб келишди. Хан-зуларнинг қийиқ кўзларида ғазаб ўти чақнарди. Улар дарров талашга тушиб, қўй-қўзиларни отларига ўнгаришди, биттаси эса Эрхоннинг ҳозирда анча қартайиб, кучдан қолган, не-не жангу жадаллардан эгасини омон олиб чиққан отини етаклашга тушди, уч-тўрттаси эса кулба ичига кириб кетди. Ойтўлди чолининг ёнида туриб, бу беадабгарчиликларни кузатарди. У ханзуларни ҳеч қачон кўрмаганди. Тўғри, бирда Ядғухон ўнтача қўли боғлиқ, афти-башараси қон бандиларни уриб-сўкиб ҳайдаб келганди. Аммо улар ўша пайтда бирам ночор, эзгин кўринган эдики, ҳатто Ойтўлдининг уларга раҳми келиб кетганди. Ҳозир эса буларнинг важоҳатини кўриб ўтакаси ёрилаёзди. Улар тинмай бақиришади, узун сочларини селкиллатиб, у ёқдан-буёққа юришади... Улардан бири, юзида узун чандиғи бори, отини Эрхон томон бурди-да, унга синовчан тикилганча, сўйлоқ тишларини кўрсатиб ҳайқирди:\n— А-ҳа, бу Эрхон-ку! Мана ўша енгилмас Эрхон! Аҳволига қаранглар, қалтираб туришини кўринглар!...\nЎликларни бир-бир кўздан кечириб: «Э, бадфеъл махлуқлар, — дея хаёлидан ўтказиб борарди бу жасур аёл. — Нималарни кўзладингизу нималарга эришдингиз? Келдингиз, топганингиз ўлим бўлди... Ақалли битта ҳам тирик жон қолмабди. Ядғунинг қудратини билмасмидингиз, кунингиз битганига наҳотки ақлингиз етмовди? Мана энди кўзларингизни қузғунлар чўқийди, танангизни қонхўр каламушлар талашиб-тортишиб ғажишади. Кимга жафо, кимга жазо...\n— Улуғ жангчи Эрхон бизни тарк этиб, бу ёруғ дунёдан кўз юмибди. Унинг қондоши мен — Ядғу энди бу ерларда қандай қилиб юраман? — деди Ядғухон сийрак сочли бошини қуйи эгиб. — Улуғ жангчи Эрхон ҳаммамизнинг отамиз эди. Уни душманимиз — манфур ханзу ўлдирибдию бизлар бехабар қолибмиз...\n— Сен ҳеч қачон унга тиғ кўтармайсан, Агар унга қўлингни теккизгудай бўлсанг, ўла-ўлгунимча сени қарғайман, Ядғу. Беванинг қарғиши албатта уришини биласан-ку... Мендан хавотир олма, ханзуларки ўлдирмадими, энди ўз ажалим билан ўламан, — деб жавоб қилди.\n— Ойтўлди, биз билан юр... У ерда эт мўл, эл хотиржам, хотинлар кўп, — деб мурожаат қилди.\n— Мен хунларнинг энг баҳодир йигити бўламан! —деди у мағрур. - Бобом, қутлуғ жангчи Эрхоннинг ёйи энди меники. Уни ҳеч кимга бермайман ва ҳеч қачон қўлимдан қўймайман.\n— Нега? — сўради ханзу ўғли, тўгарак юзида кампирдан ранжиганликни ифодаловчи белги акс этди. — Ҳалиям эр бўлиб етмадимми? Қаранг, билакларимда куч тўлиб оқаётир, ғайратим тошаётир... Ҳали мен Эрхон авлодининг...\nОйтўлди унга жавоб қилмади. У бошини қуйи эгганча йиғлашдан тўхтамас, шундай эса-да дилининг бир четида ўғлоннинг тирик қолганидан мамнун ҳам эди. Ахир, хун олинди, душман қони тўкилди, бас, Эрхон учун шунинг ўзи етарли. У улуғ жангчи эди, кечиримли эди, бу иши учун кампирдан ҳеч қачон дили ранжимайди...\nКампир унга жавоб бермади. Судрала-судрала кулбаси томон йўл олди. Шўрликнинг дили энди батамом таскин топган эди. Кўзидан зса ўкинч ёшлари тўкиларди. Нима қилсин, ханзу ўғлонини у салкам ўн олти йил тарбия қилди, едирди-ичирди. Ханзу боласи шу кечган вақт ичида, гарчи душман бўлса ҳам, ўз фарзандидек бўлиб қолганди. Ҳозир кампирнинг кўз ўнгидан ўғлоннинг кулишлари, сўзлашишлари, ёқимтой одатлари бирма-бир ўтаётганди. Қомати янада букилган, вужуди мадорсизликдан худди шамолда қолган тол новдасидай чайқаларди...\nТангритоғ узра қоронғилик чўка бошлади...\nЯдғухон кампирнинг дилидан нелар кечаётганини фаҳмлагани боис, бошқа сўз қотмади. Аммо уруғдошлари ёнига қайтиб кетмади ҳам, отини боғлаб, шу ерда қолди. Негаки, кампирнинг ҳам умр дақиқалари тугаган, қазоси етишига бир ёки икки кунгина қолганди, холос. Бор-йўғи бир ёки икки кун...\n"http://www.kutubxona.com/wiki/index.php?title=Isajon_Sulton._Xun_(hikoya)_/_Kiril&oldid=3421" dan olindi


Bank of America Merrill Lynch банки: Россия рубли курси 2015 йил охирига бориб янада ёмонлашади\n18:27 / 20.08.2015\nАмериканинг Bank of America Merrill Lynch инвестицион банки Россия рубли курсининг 2015 йил охирига бориб 60 руб/доллар курсидан ҳам ёмонлашишини башорат қилди. Бу ҳақда Bloomberg агентлиги хабар тарқатмоқда.\nБанк нефть нархининг келгуси уч йилдаги кўрсаткичи бўйича ҳам ўз башоратларини билдириб ўтган ва бунинг натижасида рублнинг 1 долларга нисбатан кўрсаткичи 61 рублни ташкил қилишини таъкидлаган.\nБунга нефтнинг жаҳон бозоридаги арзонлашиши давом этиши сабаб сифатида кўрсатилмоқда. АҚШнинг тижорат нефть захираси 10-14 август оралиғида 2,62 млн. баррелга ошиб 456,2 млн. баррелни ташкил қилмоқда.\nБунинг натижасида Брент нефть маркасининг нархи октябрь ойига бориб 0,45 фоизга арзонлашиб, бир баррель нефть нархи 46,95 долларга тушиши башорат қилинмоқда.\nBloomberg таҳлилчиларига кўра, 2015 йилнинг тўртинчи чорагида Россия валютасининг долларга нисбатан курси 63,33 рубль атрофида бўлади.


-1897 йилда, яъни бундан юз йил аввал Кемеровада 13 минг шорс яшар эди. Не афсуски, бир асрдан кейин ҳам бу рақам ўзгарган эмас. Бугун шундан ўн минг нафари шорс тилини ўз она тили дегани билан, фақат тўққиз юз ўн тўрт киши бу тилда эркин гаплаша олади. Қолганлар эса рус тилида гаплашадилар. Бизнинг на мактабимиз, на бирор маданият марказимиз бор,- дея ўкинди у.\nРоссияда яшаган шорсларнинг лидери Тодишчев тақдим этган “Элим” деб номланган китобнинг биринчи саҳифасида шорс алифбоси берилган. Товушлар айнан ўзбек тилидаги сасларнинг ўзи. Луғатни варақласангиз шорс тили ўзбек, қозоқ, қирғиз тилларидан териб олинган калималардан вужудга келган, деб ўйлайсиз. Аслида эса шорслар билан бир оиладанмиз. Фақат замон ва зулм бизни парчалагани, ўртамизда сунъий деворлар қургани учун бугун бир-биримизни танимас ҳолга келдик.\nКечки пайт Ёқутистондан келган, сочлари елкасига қадар тушган Ухан исмли йигит шеър ўқиркан, ҳамма ўрнидан туриб олқишлади. Чунки олис Сибир бағрида яшаган Ухан Истанбул, Боку, Самарқанд, Қашқар ва бошқа масканлар ҳақида соғинчу ҳасрат билан сўз юритарди. У ерларни ҳам ифтихор билан менинг Ватаним, Саха, яъни Ёқутистон ва умуман Олтой замин сизнинг Ватанингиз, дея ҳайқирарди.\nАссамблеянинг очилиш куни Америкадан келган икки кишига олқишлар билан сўз берилди. Улардан бири “Америка Қизил танлилар” жамиятининг раиси Франклин Чи бўлса, иккинчиси Америкада яшаган бир миллионли мелунжонларнинг лидери Бренд Кеннеди эди.\nФранклин Чи ўз тарихлари ҳақида сўз юритаркан׃\n-Олтой замин йиллар давомида қор, муз остида қолгач, боболаримиз Ёқутистон, Камчатка ва Аляска орқали океаннинг нариги соҳилларида Ватан қурдилар, лекин кейинчалик ана шу Ватанда беватан бўлдилар,-деди.\nБренд Кеннеди эса׃\n-Оқ танли инсонлар Америкага оқим-оқим юриш бошлаганларида, Ўрта Ер денгизи соҳилларидан туркларни ишчи сифатида олиб келдилар. Биз ўша туркларнинг авлодимиз. Таниқли илм одамларидан тузилган қирқ беш кишилик ҳайъат нафақат тарихимизни, балки қонимиз, суягимизни ҳам таҳлил қилиб, бу иддаомизни исботлади,-деди.\nСўнгра америкалик ҳар икки лидернинг ўз ташкилотлари номидан Турк Ассамблеясига мурожаатлари ўқиб эшиттирилди. Улар Ассамблеяга аъзо бўлиб кирдилар.\nАссамблея иштирокчиларига назар солар эканман, ораларида мусулмонлар билан бирга, насронийлар, шаманлар, бутпарастлар ўтирганини ҳам кўраман. Лекин ҳеч қандай зиддият йўқ. Аксинча, дарин бир самимият мавжуд. Боболаримиз қон тортади дейдилар. Уларни бир миллатга мансуб бўлиш қони боғлаб, бир маданиятга оид ғурури дўстлик, қардошлик чашмасидан суғориб турарди.\nШу сабабдан ҳам Шарқий Туркистонда яшаган туркларнинг вакили Хитой ҳукумати уюштирган атом бомбаси синовларидан сўнгра туғилган мажруҳ болалар ва яқинда Уримчида ўз озодликларини истаган йигитларни музхоналарда музлатиб қўйилгани акс этган суратларни кўрсатганда, ҳамманинг кўзи бирдек ёшланди.\nКавказда яшаган нўғай халқи Бирлик жамияти регионал ижроқўми раиси Мурод Авезов нўғайларнинг аччиқ қисматидан сўз юритаркан, ҳамманинг вужудини титроқ босди. Қрим турклари лидери Мустафо Жемил ўғли “Биз мустақиллик истаймиз,” дер экан, ҳамма оёққа туриб олқишлади. Ҳа, булар бирбутунлик белгиларидир.\nАссамблея нафақат ҳис-ҳаяжон, нафақат дард-ҳасрат, балки айни пайтда жиддий тадбирлар ва қарорлар машваратига айланди.\nТурк Халқлари Ассамблеясининг Измирдаги бу анжумани келажакнинг мақсад ва йўлини уч нуқтада бирлаштирди׃\nБиринчидан, туркликни, тил, маданият, тарих анъаналарини яшатиш.\nИккинчидан, демократияни, қаерда, қайси бир мамлакатда бўлмасин инсон ҳақларига соҳиб бўлмоқ, барча демократик унсурларини яшатмоқ.\nУчинчидан, эркин бозор экономикасини устивор этмоқ.\nИлк мажлиси 1989 йилда Москвада, кейингиси Қозонда, учинчиси Чувашистонда ўтган Ассамблеянинг Тўртинчи Қурултойи якунида келаси йил, бешинчи маротаба Қримда тўпланилажаги келишиб олинди.\nБошқача айтганда, ажралиб кетган ака-укаларнинг эваралари дийдор кўришмоқдалар. (“Озодлик” радиоси, 6-сентябр, 1997 йил).


Уайлдер бешинчи марта WBC камарини ҳимоя қилди\n10:06 / 26.02.2017\nБутунжаҳон бокс кенгаши (WBC) версияси бўйича жаҳон чемпиони, америкалик Деонтей Уайлдер супероғир вазн тоифасида бешинчи марта камарини ҳимоя қилди.\nУ америкалик бошқа бир боксчи Жеральд Вашингтонга қарши рингга кўтарилиб, 12 раундлик жангнинг 5-раундида уни техник нокаут ҳолатига туширган.\nУайлдер 2016 йил майида у ва россиялик Александр Поветкин жангги қолдирилганидан сўнг иккинчи марта рингга чиқди. У 2016 йилнинг 17 июлида Алабама штатидаги Бирмингем шаҳрида бўлиб ўтган 12 раундлик жангда ҳамюрти Карис Арреолани 8-раундда техник нокаут билан мағлубиятга учратганди.\nПрофессионал рингда 38-жангини олиб борган Деонтей барчасида (37 таси нокаут билан) ғалаба қозонган. У 2015 йилда қўлга киритган чемпионлик унвонини бешинчи маротаба ҳимоя қилди.\nЭслатиб ўтамиз, Уайлдер 2016 йилнинг 21 май куни россиялик Александр Поветкин билан жанг ўтказиши режалаштирилганди, бироқ россиялик боксчининг организмида мельдоний қолдиқлари аниқлангани учун жанг номаълум муддатга қолдирилди. WBC Поветкинга нисбатан тергов иши давом этгунига қадар Деонтей Уалдерга ўз титулини ихтиёрий равишда ҳимоя қилиш ҳуқуқини берди.\n14:11 / 01.07.2016


Никоҳ шартномасини тузиш тартиби қандай? » Sangzor.uz - Жиззах янгиликлар портали\nSangzor.uz - биз сизга яқинмиз! » ДХА янгиликлари » Никоҳ шартномасини тузиш тартиби қандай?\nНикоҳ шартномалари ҳозирги даврда Ғарбий Европа давлатларида, АҚШ, Канадада оммалашган. Бу тадбир, дастлаб минг йиллар илгари Греция ва Римда келиб чиққан, яъни эркак ва аёл никоҳ тузишдан аввал мулкий муносабатлари – келгусида орттирадиган мулк ва мерос масалалари ҳақида келишувни расмийлаштиришгани ҳақида маълумотлар мавжуд.\nМамлакатимизда 1998 йил 1 сентябргача амал қилган никоҳ ва оила кодексида эр-хотин мулкининг фақат қонуний режими белгиланган эди. Оила мулкининг таркиби эса, асосан мебель, кийим-кечаклардан иборат бўлгани, яъни бўлинадиган нарса камлиги боис, мулкий муносабатларни бошқача тарзда тартибга солишга зарурат йўқ эди. Бироқ хусусий мулк муносабатлари ривожланиши билан эр-хотин мулки таркиби ўзгарди. Алоҳида мулки бўлган эр ёки хотиннинг ўз мулкини ўзи тасарруф этишни хоҳлаши, тадбиркорлик билан шуғулланаётган ёки уй ишлари билан банд бўлиб, мустақил даромадга эга бўлмаган эр-хотин манфаатларини ҳам ҳисобга олиш заруратлари никоҳ шартномасининг қонунга киритилишини тақозо этди.\nМаълумки, Ўзбекистон Республикаси Конституциясида оиланинг давлат ва жамият муҳофазасида эканлиги назарда тутилган бўлса, оила аъзоларининг шахсий номулкий ва мулкий ҳуқуқ ҳамда мажбуриятлари, никоҳ шартномасига оид қоидалар Оила кодексида белгиланган.\nМен қуйида оила мулкининг муҳофазасига қаратилган никоҳ шартномаси ва унинг қонунчилигимизга киритилиши ҳамда тавсифи ҳақида кенгроқ тўхталмоқчиман.\nНикоҳ шартномаси институти дастлаб 1998 йил 1 сентябрдан кучга кирган Ўзбекистон Республикасининг Оила кодексида ёритилди ва қонунчиликка киритилди. Оила кодексининг VI боби эр ва хотин мол-мулкининг шартномавий тартибига бағишланган.\nНикоҳ шартномаси никоҳланувчи шахсларнинг, эр ва хотиннинг никоҳда бўлган даврида ва никоҳдан ажратилган тақдирда уларнинг мулкий ҳуқуқ ҳамда мажбуриятларини белгиловчи келишувидир (Оила кодексининг 29-моддаси). Эндиликда қонуний (расмий) мулк тартиби билан бирга мулкнинг шартномавий тартибига ҳам ўрин берилди. Яъни, эр-хотин ўзларининг мол-мулкига, унинг айрим турларига ёки эр-хотиндан ҳар бирининг мол-мулкига нисбатан биргаликдаги, улушли ёки алоҳида эгалик қилиш тартибини ўрнатишга ҳақли эканликлари белгиланди.\nАлоҳида эгалик қилиш тартиби эр-хотиннинг барча мулкига, унинг айрим турларига, эр-хотиндан ҳар бирининг мулкига нисбатан белгиланиши мумкин. Никоҳ шартномасида назарда тутилган ҳуқуқ ва мажбуриятлар маълум муддат билан чекланиши, масалан, беш йил давомида уларнинг мулки бўлинган бўлиши, ундан сўнг умумий бўлиши назарда тутилиши ёхуд ҳеч қандай муддат билан чекланмаслиги мумкин.\nФуқаролик-ҳуқуқий шартномалардан бири сифатида никоҳ шартномаси шакли, мазмуни жиҳатидан ФКнинг битимларга қўйиладиган умумий талабларига жавоб бериши, ёзма тарзда тузилиб, нотариал тартибда тасдиқланиши (ОКнинг 30-моддаси) лозим. Шартнома нотариал тартибда тасдиқланади. Уни тасдиқлаганда, ўзгартириш киритилганда ёки бекор қилинганда давлат божи ундирилмайди.\nШартнома никоҳ қайд этилишидан аввал ёки қайд этилганидан кейин – исталган вақтда тузилиши мумкин; никоҳгача тузилган бўлса, никоҳ давлат рўйхатига олинган кунидан, никоҳдаги эр-хотин томонидан тузилган бўлса, шартнома нотариал тасдиқланган кундан кучга киради. Никоҳланувчилар шартнома тузганидан кейин, қачон никоҳ тузишлари лозимлиги белгиланмаган. Бироқ шартнома қачон тузилганидан қатъи назар, фақат никоҳ қайд этилгач, кучга киради. Шартнома тузилгани, унга ўзгартиришлар киритилгани ёки бекор қилингани ҳақида эр (хотин) ўз кредиторларини хабардор қилиши лозим.\nНикоҳ шартномасининг предмети эр-хотиннинг мулкий муносабатларидир. Никоҳ тугатилгандаги мулкий муносабатлар бундан мустасно. Шахсий номулкий муносабатлар шартнома предмети бўлолмайди.\nАйрим давлатлар қонунчилигида никоҳ шартномалари мулкий масалалардан ташқари, эр-хотиннинг келишувига кўра, бошқа шахсий ҳуқуқ ва мажбуриятларни ҳам тартибга солиши белгиланган. Масалан, ким идиш-товоқларни ювиши, дўконга бориши, ўзини оилада қандай тутиши, хиёнат қилган тарафга қандай чоралар қўлланиши, хуллас, шахсий муносабатларга доир масалалар ҳам шартномага киритилиши мумкин.\nНикоҳ шартномасининг объекти эр-хотиннинг никоҳгача ва никоҳ даврида орттирган мулклари ҳамда уларнинг ҳуқуқий тартибга солинишини ўз ичига олади. Эр-хотиннинг мулкий муносабатлари Оила кодекси нормалари билан тартибга солинади.\nШартноманинг субъектлари никоҳланувчилар ёки никоҳда турган эр-хотин бўлиши мумкин, холос. Шартнома вакиллар орқали тузилмайди, тарафлар тўла муомала лаёқатига эга бўлишлари, шартномани шахсан имзолашлари шарт. Эмансипация туфайли тўла муомала лаёқатига эга деб эълон қилинганлар ҳам шартнома туза оладилар. Бироқ вояга етмаган никоҳланувчи шартнома тузишга ҳақли эмас.\nНикоҳ шартномаси тузиш эр-хотин ёки никоҳланувчиларнинг ҳуқуқи бўлиб, уларнинг эркин ва ихтиёрий келишувига асосланади. Ҳеч ким уни тузишга мажбур қилинмайди.\nШартноманинг мазмунида унинг ўзига хослиги кўринади. Оила кодексининг 31-моддасига кўра, эр-хотин: биргаликдаги умумий мулкнинг қонунда белгиланган тартибини ўзгартиришга; мол-мулкка нисбатан биргаликдаги, улушли ёки алоҳида эгалик тартибини ўрнатишга; ўзларига тегишли бўлган ёки келгусида олинадиган мол-мулкнинг ҳуқуқий табиатини белгилашга ҳақли.\nМаълумки, никоҳ даврида қилинган совғалар эрнинг ёки хотиннинг мулки бўлиб, биргаликдаги умумий мулк таркибига кирмайди. Лекин амалиётда кўпинча тўйдаги совғаларни умумий мулк таркибига киритишда низо чиқади.\nОила кодексининг 26-моддасига кўра, қимматбаҳо буюмлар ва зеб-зийнатлардан ташқари, шахсан фойдаланилган буюмлар, гарчи никоҳ даврида эр-хотиннинг умумий маблағига олинган бўлса-да, улардан фойдаланиб келган эр ёки хотиннинг хусусий мулкидир. Масалан, никоҳ даврида олинган тақинчоқлар никоҳ даврида ва никоҳдан ажралган тақдирда ундан фойдаланиб келган эр ёки хотиннинг мулки ҳисобланади.\nНикоҳ шартномасини тузишда қуйидаги чеклашларга амал қилинади:\n– шартномага эр-хотиннинг ҳуқуқ ва муомала лаёқатини чекловчи қоидалар киритилмайди (эр хотинни ишдан бўшаб уй ишлари билан машғул бўлиши шарт, деган талаб қўйиши, васият эркинлигини тақиқловчи, судга мурожаат қилиш ҳуқуқини чекловчи қоидалар);\n– шахсий муносабатлар ҳақидаги қоидалар киритилмайди. Бироқ мулкий муносабатлар номулкий шарт-шароитнинг содир бўлиш-бўлмаслигига боғлиқ қилиб қўйилиши мумкин. Масалан, эр ё хотин ўзини нолойиқ тутган (хиёнат, калтаклаш) ҳолларда маънавий зиённи қоплаши ёки фарзанд туғилса, эр хотинга қимматбаҳо узук ёки мўйнали пальто совға қилиш мажбурияти назарда тутилиши мумкин;\n– шартномада фарзандларга муносабат, ажралган тақдирда болаларнинг ким билан қолиши, алимент ундириш масалалари киритилмайди;\n– меҳнатга лаёқатсиз, ёрдамга муҳтож эр-хотиннинг таъминот олиш ҳуқуқини чеклаш мумкин эмас. Чунки бу Оила кодекси тамойилларига зиддир.\nНикоҳ шартномаси кўпинча муддатсиз тузилади. Маълум вақт ўтгач ёки исталган вақтда эр-хотин келишиб, унга ўзгартириш киритишлари, уни бекор қилишлари мумкин. Уни бажаришдан бир томонлама бош тортишга йўл қўйилмайди. Одатда, тарафлардан бири маълум сабабга кўра шартномани бажаролмаса, уни ўзгартириш ёки бекор қилиш таклиф этилиши керак. Келишув орқали шартнома нотариал тартибда, акс ҳолда, суд орқали бекор қилинади.\nШартнома шартлари бир томонлама бузилаётганини ёки тузилган пайтдаги шартлар бутунлай ўзгариб кетганлигини асос қилиб, уни суд орқали бекор этишни талаб қилиш мумкин. Шартнома суд орқали ўзгартирилгач, суд қарори кучга киргандан сўнг ўзгартирилган ҳисобланади. Никоҳ шартномаси никоҳ ажратилганлиги ҳақида суднинг қарори кучга киргач ёки ФҲДЁда ажралиш қайд этилгач тугатилади.\nНикоҳ шартномасининг ҳақиқий эмас деб топилишига унинг қонун талабларига риоя қилмай тузилганлиги асос бўлади. Ҳақиқий эмас деб топилганда никоҳ шартномаси ҳеч қандай ҳуқуқий оқибат туғдирмайди ва тарафлар мулкий муносабатда дастлабки ҳолатга қайтадилар.\nНикоҳ шартномасининг афзаллиги шундаки, у мулкий муносабатларни тартибга солиш орқали оилани мустаҳкамлайди, эр-хотинни бир-бирига тегишли мулкдан тўғри фойдаланишга ва уни яхши сақлашга, мулкий мажбуриятларини ўз вақтида бажаришга ундайди. Дарҳақиқат, суд орқали мулкни бўлишдек кўнгилсиз тортишувларни бошидан кечирганлар никоҳ шартномаси зарурлигини тасдиқламоқдалар. Бу борада ҳуқуқий тарғиботнинг кучайтирилиши, никоҳланувчиларнинг никоҳ шартномалари қоидалари билан таништирилиши келгусида никоҳ шартномаларининг ривожланиши учун кенг имкониятлар яратади.


163-модда. Фарзандликка олиш рад\nэтилганлиги устидан шикоят қилиш\n168-модда. Фарзандликка олишни\nҳақиқий эмас деб топиш асослари\n176-модда. Васийлик ва ҳомийлик\n177-модда. Ота-онаси бўлган вояга етмаган\nболаларга васий ёки ҳомий тайинлаш\n178-модда. Ота-она вақтинча бўлмаганда болаларга\nвасийлик ёки ҳомийлик белгилаш\n179-модда. Васий ва ҳомий тайинлаш тартиби\n180-модда. Васий ва ҳомий қилиб тайинланиши\nмумкин бўлмаган шахслар\n181-модда. Васий ва ҳомийнинг\nҳуқуқ ҳамда мажбуриятлари\n182-модда. Васий ва ҳомийлар\n183-модда. Васийлик ва ҳомийликдаги\nшахсларнинг мол-мулкини бошқариш\n184-модда. Васийнинг васийлик ва ҳомийлик\nорганларининг розилиги билан қилиши\nмумкин бўлган ҳаракатлари\n185-модда. Васий ва ҳомий томонидан қилиниши\nмумкин бўлмаган ҳаракатлар\n186-модда. Васийлик ёки ҳомийликдаги\nшахсга нафақа тайинлаш\n187-модда. Вояга етган шахсга ҳомийлик\nмажбуриятидан озод этиш\n188-модда. Васий ва ҳомийни ўз мажбуриятини\n189-модда. Васийликнинг тугаши\n190-модда. Ҳомийликнинг тугаши\n191-модда. Васий ёки ҳомий етказган мулкий зарарни тўлаш\n192-модда. Васийлик ва ҳомийлик органларининг\nқарори устидан шикоят қилиш\n193-модда. Васий ва ҳомийнинг хатти-ҳаракатлари


Туркманистон газ заҳираси кутилганидан анча катта\nХитойга ëтқизилиши режаланган газ қувурларининг биринчи рамзий қисми.\nТуркманистон ҳукумати мамлакатдаги табиий газ заҳиралари ҳажмини аниқлаш учун Британия ширкатини ёллаган эди. Бундан мақсад газ етказиб бериш ҳақида чет давлатлар билан имзоланган шартномаларни бажара олиш имкониятини аниқлашдан иборат эди. 13 октябрь куни эълон қилинган тадқиқот натижаси кутилганидан аъло бўлди.\nАшхобод расмийлари Туркманистон дунёдаги йирик табиий газ заҳираларидан бирига эга экани ҳақида анчадан бери мақтаниб келаётган эди. Мамлакат газ заҳирасининг ҳажми фақат туркманистонлик мутахассислар томонидан белгилангани боис кўпчилик Ашхобод расмийларининг мақтовга эътибор бермай келаётган эди.\nТуркманистон ҳукумати мамлакатнинг табиий газ заҳираси ҳажми хорижлик мутахассислар томонидан аниқланишини хоҳлади ва бу ишга Британиянинг Gaffney, Cline & Associates (GCA) ширкатини жалб қилди. Ғарблик мутахассислар Туркманистоннинг газ конларида йил давомида мустақил тарзда текширув ўтказди. Натижа эса кутилганидан аъло бўлди\n“Маълумот учун, Йолотендаги газ заҳираси ҳажми Давлатободдагига қараганда кўп бўлса, беш марта катта. Шу боис, Йолотен-Усмон дунёдаги тўртинчи ёки бешинчи энг йирик газ хавзаси бўлиши мумкин” – деди, текширув натижасини душанба куни эълон қилган GCA компанияси менежери Жим Жиллет.\n1,4 триллион куб метр газ борлиги тахмин қилинган Давлатобод хавзаси ҳозирга қадар Туркманистондаги энг йирик газ заҳираси ҳисобланар эди. Туркманистон ҳукумати шунга асосланиб чет давлатлар билан қатор шартномалар имзолаган. Аммо Британия ширкати мутахассислари ўтказган текширув натижалари Туркманистоннинг биргина Жанубий Йолотен-Ўсмон хавзасида тўрт триллиондан ортиқ газ заҳираси бўлиши мумкинлигини кўрсатди:\n“Тўпланган маълумотларга асосланиб Gaffney/Cline шуни маълум қиладики, Йолотен хавзасида камида тўрт ёки олти триллион куб метр газ бор. Бизнингча, у ердаги газ заҳираси кўпи билан 14 триллион куб метр бўлиши мумкин” – деди GCA вакили.\nТаққаслаш учун газ заҳираси бўйича дунёда биринчи ўринда бўлган Россияда газ заҳираси ҳажми 48 триллион куб метрни ташкил этади. Иккинчи ўринда бўлган Эронда газ заҳираси 26 триллион куб метрни ташкил этади. Европа Иттифоқи давлатлари эса йилига 300 миллиард куб метр газ сарфлайди.\nТуркманистоннинг Йолотен хавзасида 14 триллион куб метр газ заҳираси бўлмаслиги мумкин. Аммо у мамлакатда мавжуд бўлган бир неча газ хавзаларидан биридир. Жим Жиллет ўз ширкати мутахассислари текширув ишларини давом эттираётганини ва яқин фурсатда бу хавзадаги газ заҳирасининг ҳажми аниқ бўлишини айтди.\nТуркманистон ҳукумати Россияга йилига 50 миллиард, Хитойга 40 миллиард ва Эронга саккиз миллиард куб метр газ экспорт қилиш бўйича шартнома имзолаган. Европа Иттифоқи ҳам Каспий энергиясидан фойдаланиш мақсадида Nabucco ва White Stream деб номланган лойиҳалар ишлаб чиққан.\nЎтган ҳафта Ашхобод расмийлари 2015 йилга қадар Туркманистон газ экспорт қилиш хажмини йилига 125 миллиард куб метрга етказишни режалаётганини билдирди.\nТуркманистонда инсон ҳуқуқлари аянчли аҳволда экани ҳаммага яхши маълум. Шу боис Халқаро инсон ҳуқуқлари ташкилотлари Ғарб давлатларини фундаментал демократик ислоҳотлар ўтказиш учун Туркманистон ҳукуматига босим ўтказишга чақириб келмоқда. Жорий йилда Туркманистон ҳукумати билан олиб борилган музокаралар энергияга бўлган эҳтиёж инсон ҳуқуқларини иккинчи даражага суриб қўйгани маълум бўлди.\nТуркманистонда улкан табиий газ заҳираси борлиги мустақил ғарблик ширкат томонидан тасдиқланган бир пайтда, афтидан Туркманистондаги инсон ҳуқуқлари масаласига Ғарбнинг эътибори сусаядиган кўринади.


Фаррух Зокиров раислигидаги “Ўзбекистон халқ артистлари клуби” шу кунгача нимани қойил қилди? » Ўзбекистон янгиликлари – Zamin.uz\nЎзбекистон Республикаси Президенти Шавкат Мирзиёев 2017 йилнинг 3 август куни Ўзбекистон ижодкор зиёлилари билан йиғилиш ўтказиб, мавжуд муаммо ва камчиликлардан сўз очганди.\nЎшанда давлат раҳбари “Ўзбекистон халқ артистлари клуби”ни ташкил этиш таклифини берган эди. Кўп ўтмай, “Ўзбекконцерт” давлат муассасаси ҳузурида “Ўзбекистон халқ артистлари клуби” фаолияти йўлга қўйилиб, клуб раиси сифатида Ўзбекистон халқ артисти Фаррух Зокиров тайинланди.\nХўш, ўтган вақт мобайнида ушбу клуб нимани дўндирди, қандай ишни қойил қилди? Президент танқид қилган муаммоларга ечим топишда клуб қандай ташаббуслар билан чиқмоқда? Ё бу тузилма ҳам тўйма-тўй юрадиган ҳофизларнинг, “бирров”дан ортганидагини вақт топадиган машваратига айландими?\n“Ўзбекконцерт” давлат муассасаси директори Одилжон Абдуқаҳҳоров муассасанинг 2017 йилда амалга оширган ишлари, 2018 йилдаги режаларига бағишлаб ўтказилган матбуот анжуманида бу масалага ҳам эътибор қаратиб, шундай деди:\n“Ўзбекистон халқ артистлари клуби” томонидан бир неча маротаба йиғилишлар ўтказилди. Ҳозирда ҳудудларда фаолият юритаётган мусиқа ва санъат мактабларида ижодий учрашувлар, мастер класслар давом этмоқда.\nМасалан, Ўзбекистон халқ артисти, Клуб раиси Фаррух Зокиров томонидан Тошкент шаҳридаги 18-сон болалар мусиқа ва санъат мактабида ижодий учрашув ҳамда маҳорат дарслари ташкил этилди.\nЎзбекистон халқ артисти Махмуд Намозов Сурхондарё вилояти Термиз шаҳридаги, 2-сон болалар мусиқа ва санъат мактаби ўқувчилари билан учрашиб, мастер-класс ташкил этди”.\n“Ўзбекконцерт” давлат муассасаси Концерт-томоша фаолиятини ташкил этиш бошқармаси бошлиғи Музаффар Сайфуллаевнинг маълум қилишича, Ўзбекистон ва Қорақалпоғистон халқ артисти Ғуломжон Ёқубов январь ойида Қорақалпоғистоннинг энг чекка ҳудудларидаги мусиқа мактабларига бориб, ўқувчи-ёшлар билан учрашувлар ўтказиши режалаштирилмоқда.\n17:02 Маданият вазири: “Санъаткорларга илтимос тугул илтижо қиляпмиз, аммо натижа йўқ”\n21:31 Фаррух Зокиров “Ўзбекистон халқ артистлари клуби” раиси этиб тайинланди\n20:07 “Ўзбекконцерт” қошида “Ўзбекистон халқ артистлари” клуби ташкил этилади


Таркибида йод, фтор каби моддалар бўлиб, бошқа полиз экинларига нисбатан организм учун фойдаси кўп. Уруғида 50 фоизгача ёғ мавжуд. Этида эса А, С, В1, В2, РР витаминлари ва каротиноидлар, углеводларнинг миқдори сабзига нисбатан 5 марта ва қорамол жигаридан 3 марта ортиқдир. Шунинг учун кўриш қобилияти пасайганда, офтальмологлар қовоқнинг эти ва шарбатини истеъмол қилишни тавсия этади. Ундан ажратиб олинган моддалар эса сил таёқчаларининг ўсишига тўсқинлик қилади.\nХусусан, ундаги В1 витамини углеводлар алмашинувида иштирок этади. Унинг етишмаслиги асаб тизими хасталиги ва юрак-қон томир тизими фаолиятининг бузилишига олиб келади. В2 дармондориси турли ферментларнинг таркибига кириб, организмда кечадиган реакцияларда қатнашади. В6 витамини эса оқсиллар алмашинувида иштирок этади. Ушбу витаминнинг етишмаслиги сабабли болаларда асаб толаларининг тортишиши ва дерматит, яъни тери яллиғланиши ривожланади.\nҚовоқ таркибида қаришнинг олдини оладиган моддалар бор. Шунингдек, унда жинсий безлар фаолиятини оширувчи\nЕ витамини, пўстлоғида эса кўп миқдорда пектин ва клечатка мавжуд.\nУнинг уруғида липидлар, оқсиллар, витаминлар ва минерал тузлар кўп. Эндокрин тизимига ижобий таъсир этиши ва овқат ҳазм қилиш жараёнларини яхшилаши сабабли ҳам қовоқ ўзига хосдир. Унинг калорияси пастлиги эса ортиқча вазнли беморлар учун фойдали ҳисобланади. Йўтал безовта қилганида, сил касаллигида қовоқ шарбати ёки хом пўстлоғи қўлланилади. Қовоқдан тайёрланган бўтқа бронхитда, ҳароратни туширишда ёрдам беради. Таркибидаги кобальт моддаси инсулинни ҳосил қилади.


ЎзА - Ишбилармон, тадбиркор аёллар тақдирланди\n27.08.2018 17:39 Чоп этиш версияси\nТадбиркорлар ва ишбилармонлар ҳаракати – Ўзбекистон Либерал-демократик партияси томонидан Мустақиллигимизнинг 27 йиллигига бағишлаб ташкил этилган «Ишбилармон аёл» кўрик-танловининг мамлакат босқичи якунланди.\nЎзбекистон Савдо-саноат палатаси, Ўзбекистон Касаба уюшмалари федерацияси ҳамда Ўзбекистон фермер, деҳқон хўжаликлари ва томорқа ер эгалари кенгаши билан ҳамкорликда «Азиз ва ягонамсан, жонажон Ўзбекистоним!» шиори остида ўтказилган танловнинг бу йилги туман, шаҳар ва вилоят босқичларида 10 минг нафардан зиёд тадбиркор, ишбилармон ва фермер аёллар иштирок этди. Қатнашчиларнинг 52 нафари эса мамлакат босқичига етиб келди.\n– Корхонамизда болалар учун кўплаб турдаги пластик ўйинчоқлар тайёрланади, – дейди «Baby Toys Garden» МЧЖ раҳбари Хуршида Тошева. – Ҳозир ишчиларимиз сони 50 дан ортиқ. Яқинда хитойлик ҳамкорлар билан янги турдаги қўғирчоқлар ишлаб чиқаришни йўлга қўямиз. Қўшимча 40 та иш ўрни яратилади.\nҲакамлар томонидан «Замонавий тадбиркор аёл портрети», «Йилнинг мурувватли ишбилармон аёли», «Қишлоқ инфратузилмасини ривожлантираётган фермер аёл», «Ташаббускор аёл» каби номинацияларда ғолиблар аниқланди. Уларга партия ва ҳамкор ташкилотларнинг диплом ва қимматбаҳо совғалари тақдим этилди.\nТадбир сўнггида иштирокчилар учун концерт дастури намойиш этилди.\nИ.Аҳатова, Ф.Абдурасулов (сурат), ЎзА


Ўзбекистон ҳаво йўллари Хитойдан 3 та парвоз амалга оширади\n01:52 21 Феврал 2020\n09:43 04.02.2020 Ҳавола олиш\nХитойдан келган йўловчилар дастлаб вақтинчалик яшаш марказига юборилади. Шу сабаб уларни кутиб олиш учун Тошкент аэропортига чиқиш керак эмас.\nТОШКЕНТ, 4 фев - Sputnik. Uzbekistan Airways авиакомпанияси Пекин ва Уахандан Тошкентга чартер парвозларини амалга оширади. Бу ҳақида компания матбуот хизмати Sputnik мухбирига хабар қилди.\nХабарда айтилишига кўра, парвозлар 4 ва 5 феврал кунлари амалга оширилади:\nПекин — Тошкент (2 та рейс) – паст нархларда\nУхан – Тошкент (1та рейс) – бепул\nРейсларга чипталарни сотиб олиш учун йўловчилар Ўзбекистоннинг Пекиндаги элчихонаси ва Uzbekistan Airways авиакомпаниясининг ваколатхонасининг телефон рақамларига мурожаат қилишлари мумкин.\nРейслар Хитойда коронавирус инфекциясининг авж олиши муносабати билан амалга оширилиб, ҳар бир самолётда тиббиёт ходимлари ва вирусология соҳаси мутахассислари, замонавий диагностика асбоблари, шахсий ҳимоя воситалари ва зарур тиббий препаратлар билан жиҳозланган. Шунингдек, Ўзбекистон ССВ билан биргаликда хавфсизлик чоралари кучайтирилган.\n“Рейс йўловчилари етиб келгач, вақтинча яшаш марказига юборилади. Шу муносабат билан сиздан Тошкент шаҳридаги аэропортда йўловчилар билан учрашмаслигингизни сўраймиз” дейилади авиакомпания хабарида.\nКелиш вақти эса кейинроқ эълон қилинади.\nЙўловчиларнинг вақтинчалик турар жой марказида бўлишига оид савол билан Ўзбекистон ССВ Санитария–Эпидемиология фаровонлиги агентлигининг бош офиси телефон рақами (+998 (71) 276-49-66)га мурожаат қилиш сўралган.


FA гиёҳвандлик орқасидан дисквалификация қилинган 13 футболчини сир сақлагани маълум бўлди\n16:01 / 10.02.2017\nАнглия футбол ассоциацияси 13 футболчининг тақиқланган моддаларни истеъмол қилиши натижасида дисквалификация бўлгани ҳақидаги хабарларни яширган. Бу ҳақда Daily Mail нашри хабар тарқатди.\n2012/13дан 2015/16 йилги мавсумга қадар бўлган муддатда 13 нафар футболчининг допинг текширувлари ижобий натижани кўрсатган. Уларнинг ичида кокаин ва экстази моддаларини истеъмол қилганлар ҳам бўлган. Хабарда қайд қилинишича, футболчилар бу каби моддаларни ўйиндан ташқари кунларда истеъмол қилишган.\nFA яқиндагина «Сток» ҳужумчиси Сайдо Бераҳино билан боғлиқ вазиятдек йўл тутган: футболчини сирли равишда дисквалификация қилган. Бунда информациянинг тарқалиб кетмаслиги уларга ёрдам бериши мумкин дея ҳисобга олинган.\nБу даврдаги фақат икки футболчининг тақиқланган моддалар истеъмол қилгани маълум: «Шеффилд Юнайтед» яримҳимоячиси Жози Бакстер (икки марта) ва «Росс Каунти» дарвозабони Аарон Маккэри.\n15/16 йилги мавсумда 3 ижобий натижалар аниқланган бўлса, 14/15 йилда – олти, 13/14 йилда – уч ва 12/13 йилда эса битта шундай натижалар қайд қилинган.\nдисквалификация гиёҳвандлик FA


СОЛИҚ ВА БОЖХОНА ТИЗИМИ ТУБДАН ТАКОМИЛЛАШТИРИЛМОҚДА » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / СОЛИҚ ВА БОЖХОНА ТИЗИМИ ТУБДАН ТАКОМИЛЛАШТИРИЛМОҚДА\n15-09-2018, 11:43, admin\nСўнгги йилларда давлатимиз раҳбари томонидан барча соҳада, шу жумладан солиқ ва божхона тизимида ҳам мавжуд камчиликларни бартараф этган ҳолда уни ислоҳ қилиш бўйича бир қатор ҳужжатлар қабул қилинмоқда.\nЖумладан, "Ўзбекистон Республикасида амалга оширилаётган солиқ ва божхона ислоҳотларини ҳуқуқий қўллаб-қувватлаш чора-тадбирлари тўғрисида”ги Ўзбекистон Республикаси Президентининг фармонида солиқ ва божхона маъмуриятчилигини такомиллаштириш, солиқ назоратининг замонавий шакл ва усулларини жорий этиш, шунингдек солиққа тортиш тизими ва тартибини соддалаштиришга қаратилган амалий ишлар ўз ифодасини топган.\nБунда, Ўзбекистон Республикаси Бош прокуратурасининг Божхона ва солиқ соҳаларида қонунчилик ижроси устидан назорат бошқармаси Ўзбекистон Республикаси Бош прокуратурасининг Солиқ ва божхона ислоҳотларини амалга ошириш соҳасидаги қонунчилик ижроси устидан назорат бошқармаси этиб қайта ташкил этилди. Бошқарма фаолиятининг асосий йўналишлари қуйидагича белгилаб берилди.\nДавлат солиқ хизмати органлари фаолиятини сервисга йўналтирилган хизматга айлантириш борасида:\n*аҳолининг ҳуқуқий маданияти ва саводхонлигини ошириш орқали солиқ мажбуриятларини ихтиёрий равишда бажаришда унга янада қулай шароитлар яратиш;\n*солиқ органлари томонидан солиқ назоратининг янги усулларини қўллашда солиқ тўловчиларнинг ҳуқуқ ва манфаатларини кўзлаш;\n*солиқ ва божхона маъмуриятчилигини амалга ошириш жараёнига замонавий ахборот-коммуникация технологияларини кенг жорий этишда иштирок этиш.\nАмалга оширилаётган солиқ ва божхона ислоҳотларини ҳуқуқий таъминлаш соҳасида:\n*солиқ ва божхона органлари томонидан қонун ҳужжатлари талаблари сўзсиз риоя этилишини таъминлаш;\n*солиқ ва божхона соҳаларида қонун бузилиш ва коррупция омилларини аниқлаш ва баратарф этиш чораларини кўриш.\n*солиққа тортиш тизими, солиқ ва божхона маъмуриятчилигини такомиллаштиришда иштирок этиш.\nБюджетга қўшимча даромадлар захираларини аниқлаш бўйича фаолиятни мувофиқлаштириш соҳасида:\n*солиқ тўловчилар ва солиққа тортиш объектларининг тўлиқ қамраб олиниши, шунингдек солиқ ва божхона тўловларининг йиғилувчанлиги устидан назоратни амалга ошириш;\n*солиққа тортиш базасини кенгайтириш бўйича солиқ, божхона, молия органлари, маҳаллий ижро этувчи ҳокимият органлари, фуқароларнинг ўзини ўзи бошқариш органлари ва бошқа ташкилотлар ўртасида ўзаро яқин ҳамкорликни ташкил этиш;\n*солиқ тўловчилар маълумотлар базасининг тўлақонли юритилишини таъминлаш, ҳудудларнинг солиқ салоҳиятини аниқлаш мақсадида солиқ тўловчиларни паспортлаштириш ишларини мувофиқлаштириш;\n*солиқ органларига солиққа тортиш базаларини яшириш хатари юқори бўлган ва солиқ тўлашдан бўйин товлаётган шахсларни аниқлашда кўмаклашиш.\nШунингдек, тегишли давлат органлари ва бошқа ташкилотлар томонидан солиқ тўловчилар ва солиққа тортиш объектлари бўйича паспортлаштириш тизими жорий этилмоқда.\nЭндиликда янги солиққа тортиш механизмига бир маромда ўтишни таъминлаш мақсадида солиқ тўловчиларни солиқ қонунчилигига киритилаётган ўзгартиришлар юзасидан ўқитиш ҳамда уларга амалий ёрдам кўрсатиш йўлга қўйилади.\nДарҳақиқат, солиқ ва божхона тизими давлат бюджетини тўлдирувчи манба ҳисобланади. Шунинг учун ҳам унинг иқтисодиётни тартибга соладиган ва иқтисодий ўсишни таъминлашда ёрдам берадиган механизм сифатидаги рағбатлантирувчи функциясини халқаро андозалар даражасига чиқаришга эътиборни кучайтириш зарур. Бу йўналишдаги амалий саъй-ҳаракатларда мазкур фармон муҳим аҳамиятга эга.\nАсрор ЗОКИРОВ, Навоий вилоят прокуратураси бўлим бошлиғи,\nЖасурбек ХАЛИКОВ, Учқудуқ туман прокурори ўринбосари.\n«Бўйин товловчиларга» қарши кураш қандай кучайтирилади?


Жозе МоуриньоРомаЭлдор Шомуродов\nШомуродов учун ҳозир «Рома»да қолиш энг тўғри вариант ва футболчи шундай қилмоқчи ҳам. Ўзбек футболида тарих яратиб «Рома»да ўйнаётган Элдор ўз анъаналарига эга «Рома»дай катта жамоада ўйнаш учун етарлича меҳнат қилди, керагидан ҳам узоқроқ мураккаб йўлни босиб ўтди. Эндиги миссия топ клубда томир отиш, «Рома» бунинг учун жуда зўр вариант. Ахир уни мухлислар аллақачон яхши кўриб қолган. Исбот қуйидаги суратда...\n«Рома» мухлиси Шомуродов ёзилган қўлбола формада. «Рома»да 10-рақам клуб афсонаси Франческо Тотти шарафига ҳеч кимга берилмаслиги белгилаб қўйилган.


МУКАММАЛ ШИФО НИМАДА? (Долзарб) — Фойдали мақолалар — Maslahatim.uz\n25/08/2016 08/01/2017 Маъмурият 0 Комментариев Бахтли ҳаёт сари, дорилар, касалликлар, шифо, қалб шифоси\nҲозирги кунда касалликлар тури жудаям кўп, аввал маълум бўлмаган, аждодларимиз номиниям билмаган янги иллатлар пайдо бўлган. Уларга қарши тавсия этиладиган дориларнинг ҳам минг хили чиқиб кетган. Агар тобингиз қочса, бирон дард безовта қилса, шифокор ҳузурига борасиз. У сизни текшириб, керакли дориларни қоғозга ёзиб беради. Кейин айтилган дориларни дорихонадан олиб ичасиз…\n(Нашрга тайёрловчи Зиёвуддин Раҳим)\n← Фарзандим Фотиҳ бўлсин деганларга (жуда ибратли, албатта ўқинг)\nСАДАҚАНИНГ ФОЙДАЛАРИ →


Фоторепортажлар Archives - "Севинч"\n«Севинч U-16» – «Шўртан U-16» учрашувидан фотолар\nБугун бўлиб ўтган «Севинч U-16» – «Шўртан U-16» (10:1) учрашувидан фотолар жамланмасини эътиборингизга ҳавола қиламиз марҳамат томоша қилинг.\n«Севинч U-16» – «Машъал U-16» учрашувидан фотожамланма\nКеча бўлиб ўтган «Севинч U-16» – «Машъал U-16» (11:0) учрашувидан олинган суратлар тўпламини эътиборингизга ҳавола қиламиз. Марҳамат томоша қилинг.\n30-05-2021 - 22:04\nБугун бўлиб ўтган «Севинч» – «Пахтакор W» (3:1) учрашувидан олинган суратлар тўпламини эътиборингизга ҳавола қиламиз. Марҳамат томоша қилинг.\n26-05-2021 - 08:06\n«Бухоро W» – «Севинч» учрашувидан фотогалерея\nКеча бўлиб ўтган «Бухоро W» – «Севинч» (1:5) учрашувидан олинган суратларнинг жамланмасини эътиборингизга ҳавола қиламиз, марҳамат томоша қилинг.\n08-05-2021 - 21:48\nБугун бўлиб ўтган «Севинч» – «АГМК W» (5:2) учрашувидан олинган суратлар жамланмасини эътиборингизга ҳавола қиламиз. Марҳамат томоша қилнг.


Ретикуляр формация » Тиббий психология – Расмий сайт\nЯнгиликлар » Энциклопедия » Ретикуляр формация\nРетикуляр формация (formatio reticularis). Морфофункционал жиҳатдан ўхшаш бўлган нейронлар гуруҳи ва уларнинг толаларидан иборат тўрсимон тузилма. Ретикуляр формация (РФ) мия устунининг марказий қисмида жойлашган бўлиб, унинг нейронлари ва ядролари узунчоқ мия, кўприк, ўрта мия ва оралиқ мия бўйлаб сочилган. Ушбу тўрсимон тузилманинг пастки қисми орқа миянинг бўйин сегментларигача тушиб келса, устки қисми таламуснинг юқори қисмигача боради (5.5-расм).\nРФ нинг битта нейрони турли модалликка эга сигналларни қабул қилиш хусусиятига эга. Масалан, битта нейрон ўз дендритлари орқали оғриқ, кўрув, эшитув ва бошқа сигналларини қабул қила олади. Бундай нейронлар носпецифик нейронлар деб аталади.\nРФ морфо-функционал нуқтаи назардан медиал ва латерал қисмларга ажратилади: 1) медиал қисми, асосан, йирик ядролардан иборат; 2) латерал қисми, асосан, майда ва ўрта ҳажмдаги ядролардан иборат.\nЮрак-қон томир ва АҚБ учун масъул ядролар IX ва X нервлар ядролари ёнида жойлашган. Каротид синусга ва орқа миянинг симпатик тугунларига таъсир қилиб артерияларда вазоконстрикция ва вазодилатация чақирувчи ядролар ҳам узунчоқ мияда жойлашган.\nҚўшилган: 00:51 / 07-04-2021 Ўқилди: 15\nРетикуляр формация йўллари\nРомбсимон чуқурча (fossa rhomboidea)\nЁн шох ядролари\nЯримшарларнинг пастки (базал) юзаси\nТилости нерви, XII жуфт


21:29 / 18.10.2019\n«Ёшим 33да. Тайинли иш жойим йўқлиги учун ҳайдовчилик қилиб, рўзғор тебратаман. Мазкур агентлик ҳақида телеграм орқали хабар топдим ва 22 февраль куни агентликнинг Чилонзорда жойлашган филиалига икки танишим билан бирга бордик. Бизни у ерда Ўрол исмли ходим кутиб олди. Тахминан 3 соат давом этган суҳбатимиз аввалида «Кореяга давлат орқали ишга кетмоқчи бўлсангиз 2 йилда юборишади. Биз эса 2 ёки 3 ойда жўнатамиз», деди.


8 май, 2020, 11:45\nТеглар:Суперлига | ЎФА | Ўзбекистон МТЖ | Вадим Абрамов | Спорт ТВ\nШарҳловчи чемпионатни қисқа вақтда ўтказиб юбориш кераклигини айтмоқда\nҚолгани тахминан қандай бўлишини билиш мақсадида мутахассисларга юзландик. “Спорт” телеканали шарҳловчиси Бобур Акмалов саволларимизга жавоб берди.\n- Карантиндан кейинги футбол қаерники бўлса ҳам сифати тушса керак. Чунки уйда шуғулланса-да, спортчиларнинг, футболчиларнинг жисмоний ҳолати чўкади. Аввалги талабга жавоб бермайди. Шунинг боис маълум вақт олдингидан кўра пастроқ сифатли футболни кўришимиз мумкин.\nЎзгаришлар. Карантин қоидаларига амал қилиб, ниқоб тақиб, қўл бериб сўрашмасдан, масофа сақлаган ҳолда стадионга кирадиган одамларни текшириш билан футбол давом этади. Асосан трансляцияларга урғу берилади.\nТақвимларга етиб олиш учун жуда кўп вақт, асаб ва куч керак бўлади. Буни обдон ўйлаш лозим. Ўйинларни тўлдириш, чемпионатлар, катта турнирлар, балки баъзилари умуман бекор қилинар.\n- Менга қолса Суперлигани қисқа вақт ичида ўтказиб олардим. Жамоаларни бир жойга йиғиб, Тошкент шарҳи ёки Тошкент вилоятига жамлаб, ҳамма чораларни кўриб, стадионлар бир-бирига яқин бўлган жойларга, икки даврали тизимдан воз кечиб, бир даврали ўйинлар қилиб ўтказиб юбориш тарафдориман. Бир кунда керак бўлса 3-4 та учрашувлар ташкил этиб. Дейлик Тошкентдаги 4 стадионда. Мисол учун, эрталаб 10да, кечки пайт 4, 6да... Мухлислар стадионга бормагандан кейин, трансляция қилинганда вақтнинг унчалик аҳамияти бўлмаса керак. Нисбатан салқинроқ пайтларда. Агарда беллашувлар кузда ўтказилса, ҳар икки соатда ташкил этиш мумкин. “Миллий”, “Пахтакор”, “Жар”, ТТЙМИ ва Тошкент вилоятларидаги стадионларда ўйнаш мумкин.\nМенга қолса, Суперлиганинг қолган қисмини Ўзбекистон Лига кубогига ўхшаб олимпия тизимида ўтказиб юборардим. Чемпион, 2-ўрин, 3-ўрин ваҳоказо. Шунда ўйинлар кам бўлади. Плей-офф тизимида жамоалар чиқиб кетаверади. Ҳамма бир-бири билан ўйнаши шарт бўлмайди. Ҳозир бошқачасининг иложи йўқ. Шунда ўринларни ва ОЧЛда иштирок этадиганларни аниқлаш асосий мақсад бўларди.\n- Унисига ҳам, бунисига ҳам. Мисол учун, Англияда футбол – бизнес, тижорий лойиҳа. Улар Премьер лигани ўтказиш тарафдори. Бунинг орқасидан миллиардлар йўқотади. Шунинг учун бу ерда тижорат ва пул устувор мақсад. “Ливерпул”нинг чемпионлиги жамоа мухлисларига кўпроқ керак. Сабаби клуб 30 йил деганда энди кубокни боши узра баланд кўтаради. Агар вазият танг бўлса “Ливерпуль” чемпионликни майдонда эмас қоғозда нишонлаши мумкин. Бундан бошқа иложи йўқ.\nАнглия, Испания ва умуман кучли бешлик лигаларида чемпионликдан кўра пул муҳимроқ, деб ўйлайман. Аммо шундай биринчиликлар борки, тижорий томондан ҳеч қанақа манфаати йўқ, уларда чемпионликни аниқлаш қолади холос.\n- Ҳамма чемпионатга бир хил мезон қўйиб бўлмайди. Юқорида айтиб ўтганимдек, кучли бешлик бор, ундан кейин турадиган Португалия, Россия, Туркия, Нидерландия, Бельгия чемпионатлари мавжуд. Буларда тош-тарози турлича. Шунинг учун баъзилар чемпионатни тўхтатди, айримлар қуръа йўли билан аниқламоқда, кимдир мусобақа тўхтаган жойида эълон қиляпти ёки натижалар бекор қилиниши мумкин. Мавсумни тугатиб қўйиш тарафдорлари ҳам бор. Шу боис мамлакатлар ичкаридаги вазиятдан келиб чиқиб, қарор қабул қилса, ана шуниси маъқул. Ўзбекистон чемпионати борасида эса юқорида фикрларимни билдириб ўтдим.\nМиллий ва олимпия термаларимизнинг ўзига келиб олиши қийин кечади. Чунки футболчилар доимий равишда машғулотларда ишлари лозим ва яна бир яхши томони Суперлигамиз максимал тарзда ўтказилиб юборилса, кейин Вадим Абрамов миллий терма жамоамизни бир жойга йиғиб, футболчиларнинг соғлигини назорат қилиб, шуғулланиши, балки икки томонлама ўйинлар ўтказиш орқали уларни расмий учрашувларгача бир маромда ушлаб туриши мумкиндир. Расмий баҳслар қачон бўлиши номаълум. Яна бир плюс томони, ЖЧ-2022 саралашидан ўрин олган беллашувда ёзнинг жазирамасида Саудия Арабистонига сафар уюштиришимиз керак эди. Агар пандемия сабаб бу ўйин салқинроқ пайтда ўтказилса, яхши бўларди. Буларнинг барчаси, ФИФА, ОФК ва ЎФАга боғлиқ.\nБу шархловчиларимиз футбол халкка нима учун кераклигини билишмас экану. Футбол бу халк учун эрмак, яъни развлечения. Турнирни тез утказволишимиз керак, чемпионни аниклашимиз керак, -кимга керак? Футболдан максад, хафтада бир-икки марта рохатланиш, азартга кириш. Халкни ким чемпион булиши кизиктирмайди.\nXA BOBURTOY BASHARANGA TUUUUUUT SANI KURSAM ASABIM BUZILADI SANDAQA SHALASH SHARXLOVCHI YANA BORMI DISA ISHONMASDIM PAXTAKORRI SHISTYORKASI SHARXLASHNI BILMAYSANU QAYERDAN MUTXASIS BUVOLDING XAYRONMAN OLDIN BIR YARAFLAMA SHARXLASHNI URGAN MASLAXATIM XAYRULLA XAMIDOVNI QOL OSTIDA 4 YIL MALAKA OSHIR\nSiz oldin maydonga tushib 90 minut yugurib kuring keyin gapiras og'zizi tuldirib\nKelip kelip shu boburdan intervyu olasilami bu ozi sharxlayatganda nima deyayotganini bilmaydiku yaxshisi pfldanmi yoki ufkdami intervyu omaysilami\nпфл ёки ўфа да ҳам шунақалар ишлайдику. кимдан олади\nUzingam fikringam navbaxor va xalq uchun kapeyka sani\nБобуртой мен сизни фикрингизга қӯшилмаган бӯлардим чимпианатни хардойимгидай ӯтгазиш керак мухлисларсиз бӯлспям ӯзику мухлисам жа ялчитиб